- 2 Kolini
- ←
- 12
- →

12
Anumaya Kotia himona kana yapi Polona mukia yana aveli-maine.
1 Nagaini nagima alisaga hisuana naya ohugahigi alu katela omaleneanagina nago kene tamahapaigahue. Anumayamoa himona kana yapi naveli-mainea kea tamahapaisue. 2 Navelia yamoa fotinia (14) kafu nagasetegena ani kavafena tamahapaigahe hue. Ani kanafina Kalaisiene ailokaena mainoanagino Anumaya Kotia ikapinaga navalegena hauvana nagu nameene haimainesuo naugafaene haimainesuo nagaya ohavinoe. Anumaya Kotia agaiage havimaine. 3 Havimainegi ikapinaga navalegenama hai-mainoa yafena havilinoe. Nagu nameke hai-mainesuo ifi naugafamoene hai-maineo ohavinogi Anumaya Kotike haviline. 4 Ikapinaga hai-vayi hutena alua augafa avamete kea havitena ani augafa kea ma mopafi veamoya ohaleasinagi nagalu hu-malenea kea humaine. 5 Kanale muse yamaa navelia yafena muse nehuna mani kea hugahuanagi nagainia nagia alina ohaigahue. Tokiyania omalegeno naya humaineafe muse nehuna tamahanepauve. 6 Tamage nagaya nagia alina haisua kema hisua nagesama havuleasina havigu-nagu kea ohugahuanagina tamage huna huleasinagi ani kea ohugahue. Veamoya ani kea haviteya “Naa augafa kano maine.” huya hisaya yafena nonahaigi nemauva auavaniene nagai kema havisaya yafeene musena hisae huna nehue.
Nekaya kana yamoa Polona augafafi aye-maine.
7 Anumayamoa tusia kanale yakeyama naveligena agoa yafena Anumayamoa mage hie “Havigu kaugafa alika haiyafene.” huno nekaya akoya kana yamoa naugafafina malegeno nagata aiye. Ani kana yamoa Satanipiti falote higeno namineanagina naugafa alina ohaisuafene huno nagata yana namine. 8 Nagatama aiya yamoa fanane hisia yafe tagufa (3) yupa Anumayamotega havige-mainoe. 9 Havigogeno kenonania mage huno nahapaiye “Ani yamoa hano ohugahie. Nagaya kayone yanialeti kaya hisugeno kosa hegatesigeka aliyakaa afaa aligane. Kayamufa omaleneafe tusia tokiyania falote hugategahie.” huno higena ani kema havuafena nayamufa omalegeno Kalaisia tokiya namigena musena humainoe. 10 Kalaisifena nagesa havina aliyamaa nealuafe nayamufa omalegeya nagai nagia hu-haviya nehao kana yama falote hunateo ifi Yisasi kema nehua yafe nagaila ali haviya hunenatao havi no maisuo ani yamoma falote hia yafena naipamoa haviya ohugahianagina afaa muse hugahue. Nayamufa omalegeno Anumayamoa tokiyaama naminea yafena tusia muse nehue.
Poloa Kolini veamogami amametiti alino lokiya vaimatesia yafe humaine.
11 Tamakaya havi kava hutama nagai nagima alisaga ohayafene huna nagainia nagia alisaga nehuna aifo vaya kana nehue. Anima havigegeyama huya mono kema tamahanepaiya vayafena tamakaya “Kanale vaya mainae.” hutama nehayanagi nagaya afa ya kana kano mainoanagi ani vayamoya tamage huya nagaila onagasenae. 12 Onagasenagi tamage nagaya Aposolo kano mainoafe tamakaiene mainena ako huna tokiyaage avame yana hugetama “Tamage Aposolo kano maine.” hutama nage-mainae. 13 Nage-mainetamagi tamakaya mage hutama nehae “Alu Anumayamo anagama kava neyagaiya avamete huno tagaila kava nohie.” hutama nehao? Aao, nagoke avamete huna kava yagainelamatoe. Tamakaipina nagoke yana alu kavala humainoe “Monea namiho.” huna oalinoa yafena “Havi kava hie.” hutama nehao? Ifi hanageke yama hu-mainesuana afaa aigenatetama atalenateho.
14 Nagi tole kanale mo lamake-mainogi menia tagufa (3) molia kanale nagoene mo lamakesuafene huna nehuanagi tamakaipitila nagoa yana oaligahue. Tamakai monehena nonahaiye afaa tamakayama Yisasina tamakua amisaya yafe nenahaiye. Nafanemoya ita-afoamimogamife huya monea alitalu huteya kave amamisaya aliyana omalenegi ita-afoamimoyage nafaneamihena huya monea halaya huteya kavela neamamiya yane. Nagaya ania huna nelamafana mainoanagina “Nafanenimogatama monea namiho.” huna ohugahue. 15 Nagaya tamaya hisugetama Yisasina tamakua amisayafene huna mukia moneniene tokiyaniene atalegahue. Atalesuaamoma nafima lesiana kanalele. Tamakaifena tusiya huno nahau nayamopafina nenahaiyanagi tamakaya nagaifena tamahau tamayamopafina notamahaiyo? huna nehue.
16 Nagoa veamoya nagaifena mage nehae “Tamage Poloa fufu yatela tagai monea noaligi savalekeya huno havigegeya nehuno falakino kesi monetia nealie.” hutama nehae. 17 Nehayanagi nagaya hanaa huna ayelamavataga nehue? Nagoa vayala humatogeya ayelamavataga huya tamakai monea aliya me naminao? Aao ani kavala ohunae. 18 Tamakaya mainalega Taitasiene nago tafu-taganaene “Vio.” huna hunatogeana umainae. Taitasia mo ayelama-vataga huno tamakai monea ali-maineo? Aao Taitasiene nagaiene nago avamete hutaa kanale taagesale mainetaa aliyana nealue.
19 Tamakaya manima kae-maloa kehena mage hutama nehao? “Tagai taufina agi alisaga nehie.” hutama nehao? Aao Anumaya Koti aufina Kalaisiene ailokaena mainena mani kea nehue. Nahau nayamopafi nenahaiya nenafugatama Yisasife huna tamakua ali lokiya vailamatesua yafe mukia mani kea nehue. 20 Naafene koli nehuna ma nagesa nehavue havigu tamakaya mainesalega uvayi hisugetama onahaisia kavama hutama mainesayana naipa haviya hutena kelamama-kisugetama nagaifena tamaipa haviya hinagetama havigu ke vaitama tamaipa ali haviya hisaya yamoa tamahaivai yana falote hisigetama vaya okai yama hisagenoa tamakaitami tamaugafahekeya tamakesa havitetama alu kanomo agia ali haviya nehutama veafema havige nehaya kava hutama ala tamaki alitetama kefo yama hisaya yafenagina koli nehuna mani avona kaena nelamamue. 21 Havigu tamakaya mainesalega uvayi hisugeya oniyaage kefo kavaene moli huliteya nehuya kumai he kavaene age hamaye huya kumai nehaya kavaenema nayoma nehaya veamoya amakua aiyahae ohuya ani kavakeya nehisagena me neamakesugeno tamakai tamaufi Anumaya Kotia nagaye hisifa yana namisigeno naipamoa haviya hisia yafena tusiya huna koli nagesa nehavue.

- 2 Kolini
- ←
- 12
- →

© 2002 WBT