- Matiu
- ←
- 28
- →

28
Yisasia faliteno komufitila he-ti-maine.
1 Sapati kanamoa hano hu-tegeno Sota yupa kola otinegeya Magatala Maliaene hamoamoene he-vai-taya komulega agegahe umainae. 2 Nevaageno tusia imi aligeno Anumayamo ensole kanoa ikapinagati elavino ani yafakefa ayetu-fe-neataleno agupile mopale maine. 3 Mainegeno augosamoa aulumayama alia kava huno aye-vasa higeno kenaamoa efeage huno alave alave hu-maine. 4 Higeya he-vai-taya yafakatema yagaiya maiya ati vayamoya ani ensole kanoa ageteya atili huya amakoya faiteya fali-mainaya vaya kana hu-mainae.
5 Hageno ensole kanomoa ani atalafena mage huno hie “Tanakaila tanamayoa oaino. Nagaya ago havimainoe tanakaya Yisasina, yafaga yosale nilima heya asai-malenaya kanohe ati-neayae. 6 Mafina omainegi fali-mainefitila ago heti-maine. Tamaha-pai-mainea kemoa falote higeno ago he-ti-mainegi etana malenaya kumala ma hanegi megeo. 7 Megetetana tanaiyayetana agaiaenema tokaeya nemaiya anagala mage hutana mo hama-paio ‘Yisasia ofalino afaama maineno tamaha-pai-mainea kea haviho. Uhagotela-mateno Kalili ago umainegi anilega neutama Yisasina mogeho.’ hutana hio. Hai tanaha-pauve.” huno hie. 8 Higeana tolemogania anamayoa neaiana musena nehuana anaiyayeana agaiaenema tokaeya nemaiya anaga mo hama-paigahe umainae.
9 Nevaageno anile aupaa Yisasiene fotu mo haageno Yisasia mage huno hanapaiye “Neao?” huno higeana eana aiyale metafa huana ali soso hae. 10 Haageno Yisasia mage huno hie “Tanamayoa oaitana mage hutana nafunaganagamina mo hama-paio ‘Kalili neutama anilega mo nagegahae.’ hutana hama-paio.” huno hie.
Ati vayamogami ke.
11 Tole atalana yaufa nevaageya nagoa komulema yagai-maiya ati vayala ala kumate uya ala mono note kava vayafena mukia yama falotema hia yafena mo hama-paiye. 12 Mo hageya ala mono note kava vayaene Yuta vayatamaene melitalu huya huge havige huteya hu-haya kiteya ani ati vayamogamina ala mone hageya neamamiya “Mani kea hutama falote ohisaya yafe ma monea negeno hano hino.” huya hae. 13 Huteya mage huya hae “Tamakaya veafena mage hutama hiho ‘Yisasiene tokaeya nemaiya anagamoya kege ayaamoya faeta mainonageya augafa musufaya huya aliya vae.’ hutama hiho. 14 Ala kamani kanomoa mani kema haya kea haviteno kema tamama-kisiana tagaya ali fala-ki-lama-teta ‘Amakaipina kea omale.’ huta alu kema hapaisunanagenoa kea-otamama-kigahie.” huya hae. 15 Hageya ati vayamoya ani monea aliteya ma ma hama-paiya kemo akave malageno mukia Yuta vea mainalega mani kemoa ute ete huno menia ania huno hane.
Yisasia agaiaenema tokaeya nemaiya anagafena “Mono kenia alu kumate kumate alitama viho.” huno hie.
16 Yisasina alevenia (11) anagamoya Kalili agoyalega umainae. 17 Valegati Yisasina mogeteya agia alisaga hayanagi nagoamoya tole amakesa havimainae. 18-19 Yisasia ani vaya mainale emaineno mage huno hie “Anumaya Kotia ikategaene mopafiene tusia kava yagaisua tokiya yana ago namiafe tamakaya mukia ma mopaene mopaene neutama nagai kea hama-paigeya amakua namisagetamahena Nenafa agileene nafaneamoni nagileene Alu Aotage Avamumo agileene tina fale-ma-teho. 20 Tina fale-ma-tetama nagayama tamaha-pai-mainoa kea ‘Akave maleho.’ hutama huge hama-velige hiho. Tamage nagaya tamakaiene mukia kanafina maime maime nevisugeno ma mopama hano hisia kanamoa falote hugahianagina otama-talegahue.” huno Yisasia hu-maine.

- Matiu
- ←
- 28
- →

© 2002 WBT