- 2 Kolini
- ←
- 10
- →

10
Polo aliya ali haviya haya vayamogami kenonaami humaine.
1 Nagoa vayamoya nagaifena mage huya nehae “Poloa alulema mainenoa tagaifena tokiyaage ke nehianagi tagai taulema emaiyana koli huno kea nohie.” huya nehayanagi nagaya Polona musetami nehugi Kalaisia ako huno kayone humainea avamete huna ako huna kayone kefiti mage huna tamahavi-negoe. 2 Tamakaya mainesalema uvayi hisuana tokiyaage ke huyafenagi menima omenesule ali fatago hiho. Ali fatago ohisayana nagoa veamoya nagaifena “Mopafi veamoya nehaya avamete kava nehie.” huya haya veamogamina nagayama vinunahena ani veafena tokiyaage ke hugahue huna nehue. 3 Tamage tagaya mopafi vaya mainonanagi Sataniene tuma hunana atafa laipa akave maleta tua nohune. 4 Mopafi mainaya veamoya kame hugahe nehaya avamete huta ati kevea alita kamea nohunagi Anumaya Kotia agaia tokiya ago tamineanagita Satani tokiya yamaa ali haviya huta neagasone. 5 Satanina agaseta Anumaya Kotifena havigema huneataya kemona ali haviya huteta veamoya amakaiami amaugafama aliya haiteya “Anumaya Koti kema ohavigahune.” huya nehaya kemona agaseta hu-mainona keleti amakaiami amaku amakesa Kalaisi aiyafinaga agai kema akave hisayafe amatenone. 6 Amatenonafe tamakaya tamakua aiyahae hutama mukia Kalaisi kea akave malesageta kema neatagaya veala anonaamia anamigahune.
7 Tamakaya amega yate neagae. Nagoa veamoya “Tagaya tamage huta Kalaisi veane mainone.” huya hisayana nagaienena ania huna Kalaisina agai kano mainoa yafena lamakesa havi havi hutama maiho. 8 Tagaya kavatami mainonafe tamakua ali lokiya vailama-tesunafene huno Anumayamoa tagaila hulatene. Tamakua ali haviya hisunafene huno huotatenegi Anumayamoma hulatenea yafe tusia muse huna veala hamanepauva yafena nagayea ohugahie. 9 Nagayama kae-maloa avona kolinia hisaya kea huna avopina okaenoe. 10 Nagoa veamoya nagaifena mage nehae “Poloa avoma kaeno lahapaiyana tokiyaage huno keanelama-kianagi tagai taulema neenoa fulu fulu kano emaineno koliti huno afa ke maino nehie.” huya nehae. 11 Naa kema nehaya veala mani kea haviho. Avopitima hua kene navayafitima hua kenena nagoke augafa avamete ke haneanagina ani kavala hugahue.
12 Hugahuanagi ani veamoya nagoamogamina maiya auavaami ageteya “Naa nehaya veane mainagi nagai auava yamoa amakaila amakasena mainoe.” huya nehayanagi kanale amaku amakesa omalene. Omaleneanagina nagaya “Amakaya maiya auava yamona ago amakasena kanaleya huna mainoe.” huna hisuo? “Ifi nagaila ago nagaseya kanaleya huna mainae.” huna hisue? Naa avamete kavala ohugahue. 13 Anumaya Kotia alisuna aliyana ago tamiteno ani aliyate tavalegeta tamakaitegama onana anima taminea aliyakeya nealita tagia alisaga hugahunanagi nagoa aliyafena tagia alisaga ohugahune. 14 Ohugahunagi nagoa veanea omenageta tagaya hagoteta Kalaisifena kanale mono kea tamakaila tamahapai-mainonafe menia ani aliyafena muse nehugi Anumaya Kotia otaminesia aliyafena tagia alisaga ohugahune. 15 Alu vayamoyama agoma ali-mainesaya aliyafena “Tagaiti ali-mainona aliyane.” huta tagia alisaga nohunagi Yisasife havitama tamakupi malenaya yamoa ala huno tokiyaage hisigetama tamakaipina nagoene Yisasi mono kea tamahapaisunageno aliyatimoa ala hisie huta tametitia nehune. 16 Naa hisigeta kotamia agaseta alu kote kote vaiyeta Anumayamo kema ohavinesaya veamogamina mo hamapaisuna yafe nelahaiye. Alu vayamogami aliyatela tagia alisaga hisuna yafena notahaiye.
17 Anumaya Koti avopina mage huya humainayane
“Nago kanomoa agima alisaga hugahena Anumayamo agigeya alisaga hino.” huya kae-malenayane.
18 Nago kanomoa “Kanale kavakeya nehua kano mainoe.” huno hisia kanomona Anumayamo aulela agia omalenegi Anumayamoa agaia nago kanomofena “Kanale kavakeya nehia kanoe.” hunoma hisigenoa tamagelafa huno Anumayamo aulela agimoa hanegahie.

- 2 Kolini
- ←
- 10
- →

© 2002 WBT