- Maki
- ←
- 13
- →

13
Yisasia “Ala mono nona tagape ailavigahie.” huno humaine.
1 Yisasia ala mono nona neataleno vigeno nagola agaiaenema tokaeno nemaiya kanomoa mage hie “Hulavenelina kanomogae male ago. Ala yafana kanale yafayagaleti kimalenaya kanale noyaga hanegeka neagane.” huno hie. 2 Higeno Yisasia mage huno hie “Kagaya mani kanalenale ala noyaga neagano? Ani mukia yafayaga alino lagape aitalesigeno aposilavisianagi nago yafamoa nago yafamo agupifina aikalo huno omaigahie.” huno hie.
Yisasia “Tusia kana yamo falote hugahie.” huno hie.
3 Yisasia Olivi yosa hanea agoyamo agegayalega haino mopale maineno ageana ala mono nona atu kaiyaga hanegeno neagegeya Pitaene Yemesiene Yoniene Etaluene Yisasima mainelega emainae. 4 Eya Yisasife mage huya havigae “Ani yafa nomoa tagapema aisia kana na kanafine? Hana augafa tokiya avame yamo ani kanama falotema hisia kanafina taveligahie?” huya havigae.
5 Hageno Yisasia mage huno hie “Nagoa vayamoya havigema lamahapaisagetamahena ohavisaya yafe kaye ho. 6 Mukia vayamoya nagai nagia neayeya ‘Anumaya Kotia tamaugafa aligatisuna yafe hulategeta neone.” huyama hisayana kasagoya veane havige ayemavataga hugahae.
7 “Nagoa kotega kamema nehae.” huya hisagetamaene “Kotamile-gaenema kamema nehae” huyama tamahapaisagetamahena kolia ohiho. Ani yayagamoa hagoteno falote hugahianagi ma mopama hano hisia kanamoa yaufa falote ohune. 8 Nagoa vayamoya alu vayaenena kamea hugahae. Ala kotega vayaene nago ala kotega vayaenena kamea hugahae. Kasagoya alu kote kotela tusia imila aligahie. Alu kote kotela tusia kafu nehuya amakatesia kanamoa falote hugahie. Ani yayagamoa afaa anemoya nafanema ategahema hageno aepa heno amagata neaiya avamete kava hugahianagi haenagaa tusia tamagata yamo falote hugahie.
9 Tamakaitamia kava yagailama hiho. Nagoa veamoya tamakaila tamavaleya kanisole vayate kaiyekea hulamategahae. Mono nopi tamavaleya kayona mo lamamigahae. Nagai nakavema haya yafe tamavaleya ala kava vayateene amakasemainea sauve vayateene tamavaleya hetilamatesageya kaiyekea hulamatesagetama nagai kanale mono kea hamapaigahae. 10 Hamapaigahayanagi hagoteya Yisasi kanale mono kea aliya ute ete huya mukia kote veamogamina hamapaitesageno ma mopamoa hano hugahie. 11 Tamavaleyama kaiyeke hulamatesaya kanafina kema hisaya yafena “Naane huta hugahune hutama tamakesa kumoa ohutama afaa viho. Ani kanafina kanale kema hisaya kea Anumaya Kotia tamahapainagetama hugahae. Ani kea tamakai kea omalegi Anumaya Koti Alu Aotage Avamumoa huno lamakesa hinagetama hugahae. 12 Ani kanafina veamoya amakaiami nepuamimona kame vayaamimote amavaleya visayaamoya ‘Hamaegeya faliho.’ huya hugahae. Nefaa nafaneyagaa ania humategahae. Nafaneamimoya itaafoamimoene-na aliyahae huya kamea humateteya ‘Hamaetama faliho.’ huya hugahae. 13 Nagima neayaya yafe mukia veamoya haviya amaipa kafa helamategahae. Nagoa veamoya nagai kemona meni kanaleti aepa heya atafa huya tokiyaage hume hume nevisagena Yisasina etenama esua kanafina nagai kema atafa hulinesaya veamogamina Anumaya Kotia amaku amamena aligatigahie.
Tusia havi yatafa falote hugahie.
14 Yisasia nagoene mage huno hie tusia havi yana ma mopa alino hagagitalesia yana alu aotage yapi hetimainesigetama agegahae. Anima tamamayoma aisia yama agenuta-mahena Yutia mainaya veamogatama tamaiyayetama agoyalega viho. Ani Yisasima humainea kema hapalitama havisamogatama havilama hutama haviho. 15 Nagi nago kanomoa nogatofulema haino maineno ani kema havinunofena tavino nomaafinagati haifaleno nagoa yana oalino. Afaa aiyayeno vino. 16 Nagoa veamoya hoyafinagama mainesaletila kenaamima aligahena notega eteya oviho. 17 Avonio ani kanafina tusia havi yamo falote hugahie. Amaipaene anene nute anilinesia nafanemogami itaamimoyaenefena tusia nahau nehie. 18 Anumaya Kotitega nunamuna mage hutama havigeho “Ani havi yamoa tani koma ikate tisia kanafina falote ohisie.’ hutama havigeho. 19 Ani kanafina tusia kana ya falote hugahie. Ehema Anumaya Kotia ma mopama talo humalenea kanafiene meni kanafienena ania ala kana yana falote ohuneanagi tusia ala kana yamoa nagoene haenagaa ania huno falote ohugahie. 20 Anumaya Kotia ani havi kanama alino aupa ohileasina mukia veamoya falileasinagi Anumaya Kotia haigenoma hapalimatenea veafe agesa havino amaugafa aligatisia yafe ani kanaa alino aupa hugahie. 21 Ani kanafina nagoa veamoya mage hugahae “Anumaya Kotima taugafa aligatigahie huno hutenea kanoa ma mainegi ageho. Atu mainegi ageho.” huya hisagetamahena “Tamage nehae.” hutama havitama tamametitia ohiho. 22 Ani kanafina nagoa havigeage amaune vayaene “Nagaya Anumaya Kotima tamaugafa aligatigahie huno hunatenea kano mainoe.” huno havige hisia kanoene evayi huya veamogamina ayemavataga hugahe tokiyaage avame yana hugahayanagi Anumaya Kotia haye huno hapalimatenea veamoya ohavigahae. 23 Ohavigahagi falote ohunaya kanafina ago tamahapaimainogi kayetama maiho.
Haenagaa Ikapinagati emainea kanoa vayamo atenea nafanea egahie.
24 Ani havi kanamoa hano hutesigeno yagemoa hanimaage hinageno ikamoa aivasa ohugahie. 25 Kanefimoya ikatetila atafailavigahie. Ikatema hanea yayagamoya kanage kanage huno alu kate kate vaiyegahie. 26 Mukia ani yamoa falote hutesigena ikapinagati emainoa kanoa vayamo natenea kanomona ikapinagatila siate elavisugeya nagegahae. Tusia tokiyaniene tusia hale yaniaene esugetama nagegahae. 27 Nenagesagena ensole vayania humatesugeya yagemoma tavi nefalelegatiene evayi nehilegatiene aluga aluga haupalegatiene mukia mopaene mopaene nagainia nahaigena hapalimatenoa veanea aluga aluga mukia ma mopamona atupaletiene ikamo atupaletiene amavalesageya melitalu hugahae.
Tamakaya fiki yosale agevame hiho.
28 Yisasia mage huno hie “Fiki yosamoa nago avame ya tamaveligahigi ageho. Ani yosamoa hagoteno akopapitima agusasiyeno amuma malesigetamahena ‘Anuna valesia kanamoa falote hugahe nehie.’ hutama nehae. 29 Naa hugahayanagi manima tamahanepauva kuguva yama agenutamahena “Yisasia esia kanamoa ago aupa higeno fiate hetino maineanagino ago egahie.’ hutama tamakesa havigahae. 30 Nagaya tamage huna tamahanepauve meni kanafima mainaya veala ofalinesageno ani yamoa falote hugahie. 31 Ikaene mopaene fanane hugahianagi nagai kemoa fanane ohugahie.
Ani yama falote hisia kanahena nago kanomoa ohavine.
32 Manima tamahapauva kanama falote hisia kanahena nago kanomoa ohavine. Ikapinaga mainaya ensole vayamoya ohavinae. Anumaya Kotina nafaneamona ani kanama falote hisia kanahena ohavinoanagi nenafaa agaiage haviline.
33 Tamakaya ani kanama falote hisia kanahena ohavinaya yafe tamaula ofaetama tamakaitamile yagaiho. 34 Nago kava kanomoma hia kava huno Yisasia egahie. Ani kava kanomoa aliya vayaamofena ‘Ma aliyana alu aliya alu aliyana tamahaote tamahaote yagaitama maiho.’ huneamateno “Fiatema mainamoga kagaikaa yagaiyo.” huneateno ataleno alu kotega umaine. 35 Naa humaineafe tamakaya ania hutama yagaiho. Nomona nefama esia kanahena ohavinae. Une esio? Kege amunopi esio? Kokolemoa age neaisigeno esio? Ifi nate esio? Esia kanahena ohavinaya yafe kava yagaitama maiho. 36 Faetama mainesageno havigu aupaa esigetama tamakaye hu yafenagi kayetama maiho. 37 Mani kea tamakaifema hua kea mukia veamogamife nehugi kava yagaitama tokiyaage hutama maiho.” huno hamapaiye.

- Maki
- ←
- 13
- →

© 2002 WBT