- Kolosi
- ←
- 3
- →

3
Tagaya Kalaisiene ago eteta heti-mainone.
1 Anumaya Kotia Kalaisiene tamakaila ago alino hetilamateno haegafa tamahaimula ago tamamine. Tamamineafe tamakaya anafinagati alisaya yafe tamakesa havi havi hutama maiho. Anafinaga Yisasia Anumaya Kotina tamaga ayatega hanea siale maine. 2 Maineafe mukia kanafina tamakaya anafinaga yafekeya tamakesa havi havi hutama mainetama ma mopafi yafena tamakesa ohaviho. 3 Tamakaya kefo yama nehaya atafa tamaipa ago falitegeno kanaleya hutama maisaya yatamia ago falakino Kalaisiene aigamae-maineanagino Anumaya Kotipi hane. 4 Hanegeno Kalaisia tamahaimumo aepaa fufutema evayi hisigetama tamakaiene tokiya hale yamaafi umaigahae.
Nayona yana ago ataleta menia haegafa veane mainone.
5 Tokiyaage hale yamaafi umaisaya yafe ma mopafi kefo yama nehaya yayaga hamaetama hano hiho. Maa auavafe nehue munanene anene kumai he yane. Tamaugafamoa oniyaage nehia kefo yane. Augafa haga neyane. Age lamahaye nehaya yane. Alu kanomo yate age lamahaye nehaya yamoa ago fali-mainaya veamogamife “Anumayati maine.” huya amakisana vaiya amaku amisaya avamete huno Anumaya Kotina amaku oaminaya avamete kava nehie. 6 Mukia ani kavama nehaya veamogamina Anumaya Kotia aipamoa haviya nehianagino haivaimateno anonaamia amakata aisia yana amamigahie. 7-8 Hagotetama tamakaienena ani veanene vaiyatete nehutama ani kavala hu-mainagi menia mukia ani kavala ataleho. Kema vaiyane. Tamaipafiti anumayayamo hai yane. Vaya havita haviya humatesaya yane. Veamogamife kamuge hatagetama vaimate yane. Age lamahaye nehaya yamo avagema nehaya kea ataleho. 9 Tamakaya atafa kenama asagitama hagayu hutalaya avamete hutama atafa lamaipaene humainaya yaenena ago atalenagi nelamafu-gamifena havigema ayemavataga nehaya kea ataleho. 10 Tamakaya yaufa kenama alitama nefaiya avamete hutama haegafa tamaku tamakesale ago mainageno Anumaya Kotia mukia kanafina agaia auava yana tamave-ligetama havitetama ani haegafa lamaku tamakesamoa nagoene haegafa veane kana hutama Anumaya Koti mainea avamete hutama mainetama Anumaya Kotifena havilama hugahae. 11 Ani haegafa vayala mainetama mukia veala nagoke avamete mainone Yuta veanene Yuta vea omainaya veanene, amaugafa laga hu-malenaya vayaene taga ohunaya vayaene haesa veanene anupa veanene nofipi aliya nealiya veanene afaa maineya miya nealiya veanene nago avamete mainageno Kalaisia agaia hagote kanoamia kasagoya veamogami amakupina maine.
Veamogamife aluya huno lahaisia auava yana alisune.
12 Tamakaila Anumaya Kotia hapali-lamatenea veala agaila alu aotage veanea mainageno tamakaifena hau ayamopafi nehaiya veane mainaya yafe kenama alitama nefaiya avamete hutama maa kanale kavala failiho. Mukia veafe tamahau humatetama kayone humateho. Tamaugafa alitama ohaiho. Alu kanomo kema havisayana ako hutama kea oamakiho. Tamamena mailava hutama maiho. 13 Tamakai amunopima mainesia kanomoa nefufena havigema hutesigenofena amena malelava huno maineno aigeateno kefo yamaa ataletesie. Anumayatimoa kefo yatamia ago aigetamateno atalelamateneafe tamakaya ania hutama ani kavakeya hiho. 14 Tamahau tamayamopafima nelamahaiya yamoa mukia mani kanale kavamona agaseno ala humaine. Kenatimona atafa hisia tamunofima kitama atalakoma huna avamete huno tahau tayamopafima nelahaiya yana ania huno mukia mani kanale kavala hayagino hetofa huligahie. 15 Kalaisia tamaipa falu hisia yana tamamineanagino kava hulamatesigetama kea haviho. Nagoke tamaipale maisaya yafe Anumaya Kotia tamakaifena ke higetama ageno “Nagai naugafa nagoke mainae.” huno humaine. Mukia yafena mukia kanafina Anumaya Kotitega muse huteho. 16 Kalaisi humainea kea tusia kanale kegi tamakuafina tokiyaage huno haneno. Mani kea nelamafuya kefo yama hisagetama kanale havi haviyatamileti hamapaitama ali fatago humateho. Tamakualeti yagamea hutama Anumaya Kotitega musena hutetama yagamefiti Anumaya Koti agia alisaga hiho. 17 Mukiama hisaya kavaene kenema mukia ani yateti Anumayatimona Yisasi agia alisaga nehutama agaiama hulatenea yafena Anumaya Kotitega musena hiho.
Poloa Yisasi kema nehaviya alavene nafaneyagaamienefe humaine.
18 Tamakaya anemogatama anautamimogami kea akave maleho. Naama hisaya yamoa Anumayamo aufina fatago kava nehie. 19 Vemogatama anetamimo-gamifena tamahau tamayamopafi tamahaisigetama amaipa haviya hisia kea hu oamateho.
20 Nafanemogatama itatami-afotamimogami kea mukia havitama akave maleho. Naama hisaya yafena Anumayamoa aluya huno nehaiye. 21 Nefagatama nafanetamimoya haviya amakaye hisifa kea hu oamateho. Humatesayana amaipa haviya haviya hugahae.
Poloa aliya veanene kavaamimofeene humaine.
22 Nofipi mainetama miya oali aliya veamogatama mopale mainaya kava vayatamimogami kea mukia havitama akave maleho. Havigu “Nagaifena ‘Kanale kano maine.’ huno hisie.” hutama kava kanomo aulekeya aliyana nealitama havigu alulegama visaya kanafina oalisagi aao Anumayamofena koli nehutama tamakuamoa fatago hinagetama mukia kanafina aliyatekeya maiho. 23 Mukia yama hisaya yana alitama tokiyaage hutama aliho. “Ma mopafi afa vayamogami aliyana noalunagi Anumayatimo aliya nealune.” hutama aliho. 24 Tamakaya ago havimainae Anumaya Kalaisia tamakaila kava kanotami maineanagino haenagaa aliyatamileti anonaa tamamigahie. 25 Tamamigahigi veamoya kefo yama nehisaya yatetila anonaamia aligahae. Anumayamoa mukia veamoya humainesaya yateti nago avamete huno anonaamia amamigahie.

- Kolosi
- ←
- 3
- →

© 2002 WBT