- Leveleseni
- ←
- 4
- →

4
Ikapinaga maineya Anumaya Koti agia alisaga nehae.
1 Yonia mage huno hie ani kemoa hanoma higena agoana ikapina nago fita yaki-malenea fiana age-mainoe. Neagogeno hagotenama ufema nehia augafa agema aigena havua augafa kea nagoene havuana mage huno hie “Male ehaigena mukia yama anilema falote hisia yana kavelino.” huno hie. 2 Higeno aupaa Anumaya Koti Avamumoa tusiya huno natafa higena agoana ikapinaga nago sia agogeno ani siale nago kanoa maine. 3 Ani sialema mainegena agoa kanomo augafamoa tusiya huno aihaesa huno alave alave huteno aihalegena age-mainoe. Agogeno nagoma alave alave hiana yosa haisa fulagenamoa sauve kanomo siale aigagi-maineno aihanelegena age-mainoe. 4 Neagogeno tueti foa (24) sia ani sauve kanomo siale maigagi-mainageya tueti foa (24) kava vayamoya ani siayagale mainae. Maineya efeage kenaamia fai-lineya amanutela sauve veamoya kanileta yafateti talo humale tumano kuma vai nealiya avamete huya vai-linae. 5 Anumaya Koti sialeti aulumaya alino monagemo huno alu ge lu gema aiya yamoa anifiti falote humaine. Anumaya Koti siamo aulega sevenia (7) lamua aivasa humaine. Ani lamua Anumayamona sevenia (7) Avamuamoya mainae. 6 Mainageno Anumaya Koti siamo aulega nago tikotuna hanegeno telelalayamaa tamage huno omalegeno galasimoma alave alave hia avamete humaine. Foa (4) hamaimuene anagamoya hetiya ani siale maigagiya mainageno amaulaga kasagoya haneteno amaulegaene amakavelagaene alino anovai-maine. 7 Hagote haimuene kanomoa kaveage afua, laiyoni afu kana higeno anile haimuene kanomoa pulamaka kana higeno anile haimuene kanomona vaya augosa kali-maigeno anile haimuene kanomona anale haleno vai neayea haki kana nama kana humaine. 8 Ani foa (4) hamaimuene anagamoya sikisia (6) amagekona hanegeno kasagoya amaulagamo amaugafamona agupilegaene amagekonamona afepinagaene alino vai-maine. Vai-mainageno felugaene kegeene mage huya huge huge nehae
“Anumaya Kotia mukia tokiyamona aepaa maineno kefo yana nohigi tusiya huno alu aotage kano maine. Nayoene meniene maineanagino haenagaa maisia kano maine.” huya humainae.
9-10 Hamaimuene anagamoya sauve kanomo siale maiya kanoa, agola maige maige nehia kanomofena, mage huya hae “Tokiyaage hale yamaa hanea kagia alisaga nehuta tusia muse nehune.” huya nehageya ani tueti foa (24) kava vayamoya sauve kanomo siale maiya kanoa agola maige maige nehia kanomo aule mope huya agia alisaga hugahe ali-mainaya kanileta yafateti talo humale tumano kuamia aliya ani siamo aiyafi mo malae. 11 Mo nemaleya mage huya hae
“Vaeha tagai Anumaya Kotigae kagaya mukia yana ‘Naa huna talo hugahue.’ huka humainanafe mukia yana talo hu-malanageno haneafe tagaya tokiyaage hale yamaaene kagia alisaga nehuta tokiyaage kano mainane huta kagia alisaga nehune.” huya hae.
Hagena nagaya Yonina himona kana yapi age-mainoe.

- Leveleseni
- ←
- 4
- →

© 2002 WBT