- 2 Kolini
- ←
- 3
- →

3
Aposolo vayala haegafa alino hagelafi-latenea kemo aliya vaya mainae.
1 Tagaya nagoene tagaiti laugafa alita haisuna yafe mani kea nehuno? Aao naa nohune. Tagaifema ohaviya yafe mani kea nehuno? Nago kanomofe avopina “Kanale kano mainegi agai kea haviho.” huya kae-malenaya kea aliya vaiyatete nehagi tagaifena ago havimainaya yafe tagaya ani avamete avona alita vai noayone. Tamatalena visuana “Ani avamete avona namiho.” huna ohugahue. 2 Ohugahugi tamakaya tagai kea havitetama tamakua ago aiyahae hageya mukia veamoya nelamakeya tagaifena “Anumaya Koti kea fatago ke nehae.” huya nehagetama tagai avo kana hutama mainageno tagupina hane. 3 Nagaya tamaya huna Kalaisifena tamahapaugeno Kalaisia ani avona tamakaife huno veamogami amakupina kae-malene. Oko titetila yafamona amega okaenegi haimua hanea Anumaya Kotia agaia Avamuteti veamogatami amakupina ani avona kae-malegetama Kalaisi avo kana hutama mainayafe mukia veamoya hapaliya nehaviye.
4 Kalaisia tayama hia yafe Anumaya Kotifena tametiti nehuta mani kea nehune. 5 Nehunanagi “Mani aliyana tagaitige alimainone” huta nohunagi Anumaya Kotia tokiya lamigeta mani aliyana nealune. 6 Anumaya Kotia kosa helatesia tokiyaa tamineafe Anumaya Kotia haegafama alino hagelafi-latenea kema hamapaisuna yafe hulatene. Anumaya Kotia hagoteno kahegi kea yafate kae-malenegeya veamoya akave malesaya amakesa haviyanagi tokiyaamia omalegeya ago alitagae-mainaya yafe fali-mainae. Fali-mainagi Avamumoa anima haegafama alino hagelafi-latenea kea tave-liteno haegafa yama alita maige maige hisuna tahaimula nelamie.
7 Nelamianagi hagote kahegi kema akave omalaya yafe ani kemoa hamaegeya fali-maine. Ani kahegi kea yafate kaeteno amaminea yupa Anumaya Kotitegati tokiya hale yamoa falote huno Mosese augosafina tusiya huno aihalea yamo Isaleli veamogami amaulaga ayeno haviya higeya Mosesena oagageno ani tokiyaage hale yamoa osia maigeno fanane humaine. 8 Meni kanafina Alu Aotage Avamumoma taya nehia aliyamoa nayo kahegi kemona agaseno tusiya huno tokiyaage hale yamoa falote humaine. 9 Hagote kahegi kema akave omalageno hefalimatenea kea tusia tokiyaage hale yamaaene kema hanesiana Anumaya Koti aufina fatago huta maisuna kea hagote kemo hale yamona ago agaseno tusia tokiya hale yamaaene kea hane. 10 Tamage tusia tokiya hale yamaama hanea kema falote humaineafe hagoteno falote humainea hale yamona agase-maineanagino menia hagote kahegi kemoa aye hale olatene. 11 Fananema humainea kahegi kemoa tokiya hale yamaaene hagoteno falote humaineanagi menima agola maige maige hisuna kemoa tusia tokiya hale yamaa hanea ke hane.
12 Ani kemoa “Agola hanege hanege hugahie.” huta tametitima nehuna yafe kolia huta fala okita ani kegeya huhaleta nehune. 13 Nehuta falanokunagi Mosesena augosafima tokiya hale yama fanane hisigeya Isaleli veamoya oagesayafene huno augosafina kenaletila alino fala kigeya oagenae. Oagenayanagi tagaya Mosesema humainea avamete huta Anumayamo kea fala nokune. 14 Fala nokunagi Mosesea kenaleti augosafina alino aiso humalenea avamete huno Anumaya Kotia Isaleli veamogami amakuamona alino hayagino atalako higeya havilama ohunae. Nagi nayoene meniene Anumaya Koti avopima hapaliyana kenaleti aiso humalenea avamete huno amaku amamemoa aiso humainegeya havilama nohagi nagoa veamoya Kalaisiene ailokaesayana ani amaku amamema aliya aiso humalenaya yana Kalaisia alitalegeya havilama huya nehaviye. 15 Tamage menienema Mosese kahegi kema hapaliyama haviyana amaku amamemoa kenama Mosesea alino augosafi aiso humainea avamete higeya havilama nohae. 16 Havilama nohagi nagoa veamoya amakua aiyahae huya Anumayamotega visayana aliyama aiso humalenaya yana Kalaisia alitalenageya havilama hugahae. 17 Nagi Anumayamoa Alu Aotage Avamu maine. Anumayamo Avamula tagaienema mainesiana taguama alino aiso hulateno aigagilatenea yana aligalu helateneafe nagoene kahegi kemo akavela omalegeta nofipi mainaya vaya kana huta nagoene omainone. 18 Taugosafi aiso humainea yana omalegeno Anumayamo tokiya hale yamoa lagai taugosafi aye halegeya veamoya nelageya Anumayamo tokiya hale yamaa neagae. Avamumoa agai avamete veane maisunafe tagaila alino hapae-lategeta agaia tokiya hale yana alime alime nehaune.

- 2 Kolini
- ←
- 3
- →

© 2002 WBT