- 1 Kolini
- ←
- 5
- →

5
Kumai he yamoa Kolini veapina hane.
1 Nago kema falote higena havuana Yisasi kema nohaviya veamoya nohaya kefo yana tamakai veapitila nago veamoya maitama nehae. Nago kanomoa nefa aene kumai heno alitea tamavagea hagena havi-mainoe. 2 Havuanagi naa higetama tamaugafa alitama nehaiye? Naa higetama tamahauna hutama tamakayea nohigetama tamakaipitila ani kanoa anati noatalae. 3 Nagaya alule mainoanagi afaa nagu namemoa tamakaiene mainegena ani kefo yama humainea kanomofena “Kefo ya nehie.” huna Yisasi Kalaisi agile nehue. 4 Anumayatimoa Yisasi agile alitalu hutama mainageno nagaila nagu namemoene Yisasi Kalaisi tokiyamoene tamakaiena maigahie. 5 Maigahigi Anumayatimoa kaiyekema hulatesia kanafina ani kanomo agu amena aligatisiafene hutama menia Satani ayapi ateho. Satania augafaage haesigeno age hayema nehia yamaa hano hisigeno “Kefo ya nehue.” huno agua aiyahae huno eteno eno.
“Kolini vayamoya kefo yama hisia kanoa anati-taleho.” huno humaine.
6 Tamakaya tamaugafama alitama nehaiya yana kanale ohunea kava nehae. Tamakaya ma yafena ohavinao? Tanefaleti kai hame maya talo hageno osi kanoamo halegisia yana maleteno alino havigu hinageno mukia tanefafi ute ete hinageno haenaga mukia tanefamoa halenegie. Anima hale negia avamete huno osi kefo ya kanoamoagi mukia veapinaga ute ete hisigeno ala kefo yana ali falote hugahie. 7 Hugahigi kaihamema hale negia atafa yana kai hamepitila alitama hagayu hu neatalaya avamete fatago kavakeya huta maisunafene hutama tamakaipitila kefo yana alitama hagayu hutaleho. Nayona veamoya kefo yaamihe haviya sipi sipi hemainaya avamete huno Yisasia tagayama fatago huta maisuna yafe fali-mainegeta kefo yana ohisuna veala maisune. 8 Ani yafe nayona veamoya sipi sipia heya muse humainaya avamete huta musena nehuta hale negia yana, vea ali haviya humatesuna kavaene kefo yaene neataleta fatago huta tole lagesa ohavita kelamage kegeya huta maisune.
9 Nagoma kae-malenoa avopina mage huna humainoe “Kumai nehesaya veanenena tokaetama omaiho.” huna kae-malenoe. 10 Yisasi kema nohaviya veamoya kumai nehaya veanene amakaiamiahekeya amakesa haviya “Nagainia mukia yana alisue.” huya nehaya veanene havige huya musufayama nehaya veanene ago fali-mainaya veafe “Anumayati mainae.” huya amakisana nevaiya veanene mukia mopale mainayafe ani veanene tokaetama omaiho huna hisugetama hanate haote yatela maisae? Yisasi kema nohaviya veafena mani kea ohunoe. 11 Ohunogi nagaya Yisasina amakua amitafa humainaya tamafu-tamakanaya kumai he kavaene agaiahe agesa havino “Mukia yana nagai ya hapaesie.” huno nehisia kavaene ago fali-mainaya veafe “Anumayati mainae.” huya amakisana nevaiya kavaene vayaamihe hu-haviya humate kavaene havili neya aneginagi nehaya kavaene musufayama nehaya kavaenema tamafu-tamakanayama hisagetama amakaienena ailokaetama maitama kavela oneho huna hulokiya vaina avona kae-malenoe.
12-13 Anumayamo akave nomalaya veala fako humatesia yana nagai aliyana omalegi Anumaya Kotia agaia aliyanagino kaiyekea humategahie. Tagaiene maineya Yisasina amakua amitafa humainesaya veala kanaleya hutama fako hutama “Kefo yana ohiho.” hutama amaya hisaya aliyatamia hanegeno Anumaya Koti avopina mage huno kae-maleneane
“Tamakaiene maineno kefo yama nehisia kanomona henati-taleho.” huno kae-maleneane.

- 1 Kolini
- ←
- 5
- →

© 2002 WBT