- Matiu
- ←
- 27
- →

27
Yisasina avaleya Pailatite umainae.
1 Koma alino ha-neleana mukia mono note kava vayaene Yuta vayamogami vayatamaene Yisasina haesageno falisia kea huge havige hu-mainae. 2 Huteya Yisasina nofi kiteteya ala kamani kava kanoa, Pailatite, avaleya ayapi motenae.
Yutasia ago fali-maine.
3 Yutasia Yisasina agesi huno kame yama hu-tea kanomoa ageana Yisasina kaiyekema hu-teteya “Faligahie.” huya haya yana ageteno aipamoa kanaage higeno eteno aminaya monea tetia (30) siliva alaga monea alino ala mono note kava vayaene Yuta vayatamaene momamine. 4 Mo neamamino mage huno hie “Nagaya tusia kefo yama huna kefo yama ohunea kanomona agesila huna kame yana hu-toanagino afa yafe faligahie.” huno higeya ani vayamoya mage hae “Kahaote yakae. Tagai yana omalenegi kagaikaa yane.” huya hu-tenae. 5 Hu-tageno Yutasia ani yafa monea ala mono nopi hagayu hu-neataleno viaamo agaia ayapiti nofila alino anomu mo-ye-maine.
6 Mo-yegeya mono note kava vayamoya ani monea aliteya mage huya hae “Mani monea ‘Vaya haesageno falisie.’ huya ali hage-mainaya monegita alita ala mono note monenena omalesune.” huya hae. 7 Huteya aliya haya kiteya “Mani monea hapaleti susufane talo nehia kanomo mopa miya hugahune. Ani mopa natu vaya he-vai-ma-tesuna mopa hanegahie.” huya hu-mainae. 8 Naa huteya ani mopamo agia kolamo tavi-mainea mopae huya agia malenayanagino meni kanafina ani agimoa hanegeya neayae.
9 Naama hayana nayona aune kanoa Yelemaiyama hu-mainea kemoa ani kanafina falote huno tamage hie. Mage huno hu-maineane
“Ani tetia (30) silva alaga monea Isaleli vayamoya ‘Haesageno falisigeta ani monea kamigahune.’ huya hu-mainae. 10 Anumayamo naha-pai-mainea kava huya ani monea aliya hapaleti susufanema talo nehia kanomo mopa miya hu-mainae.” huno hu-maineane.
Ani mopama miya hu-mainaya yupa ani kemoa falote huno tamagea hu-maine.
Pailatia Yisasifena “Kagaya Yuta veate sauve kano mainano?” huno havige.
11 Yisasia ala kava kanoa, Pailatite, he-ti-mainegeno Pailatia Yisasifena mage huno havi-ge “Kagaya Yuta veamogami Sauveami mainano?” huno havigegeno Yisasia mage hie “Kagaikaa mani kea hai nehane.” huno hie. 12 Higeya mono note kava vayaene Yuta vayatamaene “Maa avamete kefo ya hu-maineane.” huya hu-tayanagi Yisasia kenonaamia ohune. 13 Ohigeno Pailatia nagoene mage huno hie “Mukia kefo yama nehana yana ali-falotema nehayana nohavino?” huno hie. 14 Higeno Yisasia kenonaa nagola osi kea ohigeno Pailatia amayo ai-maine.
Pailatia Yisasifena “Yafaga yosale haetama asaigeno falino,” huno hie.
15 Kafuahe kafuahe Anumaya Kotia amaugafama ali-gati-mainea kanahe amakesa haviya imua negiyanagino Pailatia mukia ani imu negia kanafina nagoa nofi hu-matageya nemaiya vayapiti vayayagamoya haesagama huya “Agaya esie.” huya haya kanohe nofipitila “Hai hano hanagi vuo.” huno hu-neatea kanae. 16 Ani kanafina nago kanomo agia Palapasie vayala tavata nehamaya kanoa kina nofipi maineane. 17 Maineanagiya vayayagamoya melitalu hageno Pailatia mage huno hama-vige “Palapasife ‘Hai hano hanagi vuo.’ huna hisuo ifi nagaya Yisasife, veamoya ‘Anumaya Kotia taugafa ali-gatigahema hu-tenea kano maine.’ huya nehaya kanomofe, ‘Hai hano hanagi vuo.’ huna hisue? Tafe musena nehae?” huno hama-vige. 18 Higeya Yisasima atafa huyama avaleya emainaya vayamoya ma amakesa haviye “Mukia vayala Yisasina agai ke nehaviya tagai kea nohaviye.” huya nehayanagiya Yisasifena amaipamoa haviya higeya Pailatite avaleya metalaya yafe Pailatia agesa haviteno hama-vige. 19 Huteno kaiyeke hu-ma-tesia siale mainegeno aamoa nago kanomofe “Mage huka hapaiyo.” huno hu-tegeno eaamo mage huno hie “Akamoa mage huno hie ‘Namona fatago kanogi afaa atalo. Nagaya meni kegela tusiya huno koli nagesa hia himona agaitela age-mainoe.’ huno higena me kaha-nepauve.” huno hie.
20 Mono note kava vayaene Yuta vayatamaene mukia veafe mage huya mo hama-paiye “Mage hutama hiho ‘Yisasina haegeno falino. Tagaya Palapasife nofipitila hano hisie huta nehune.’ hutama hiho.” huya hae. 21 Hageno Pailatia vayayagahe nagoene mage huno hie “Tole kanolata mainaagi hana kanohe ‘Hai hano hanagi vuo.’ huna hisue?” huno higeya “Palapasina afaa atalegeno eno.” huya hae. 22 Hageno Pailatia mage huno hama-vige “Ma kanomofena amakaya ‘Anumaya Kotia taugafa ali-gatigahema hu-tenea kanoe.’ huya nehaya kanoa naa hu-tesue?” huno hama-vige. Higeya mukia veamoya “Yafaga yosale nili hetama asaigeno falino.” huya hu-mainae. 23 Hageno Pailatia mage huno hama-vige “Naa higetama ani kea nehae? Hanaa kefo yama hu-maine?” huno hianagi eteya aliya alapi ataleya ala kefiti mage huya hae “Yafaga yosale nili hetama asaigeno falino.” huya hu-mainae. 24 Hageno Pailatia “Nagai kea ohaviyanagiya tu hugahe nehae.” huno agesa haviteno mage huno hie “Ani fatago kanomo kolamoa nagaipina kumila omalegahigi tamakaitamifi kumitamia hanegahie.” huno nehuno tina alino ani vayamogami amaule ayana sese hie. 25 Sese higeya mukia veamoya mage huya hae “Haesanageno falisia kumimoa tagayaene nafanetimoyaene afaa aligahune.” huya hae. 26 Hageno Pailatia Palapasina nofipitila avaleno neataleno Yisasina agata aisifa kayoteti haifu amiteno Yisasina ati vaya amayapi ateteno “Yafaga yosale nili hetama asaigeno falino.” huno hie.
Ati vayamoya Yisasina akaya atenae.
27 Ala kava kanomo ati vayamoya Yisasina avaleya ala kava kanomo no haupalega umaineya mukia amakaienema nemaiya ati vayafe ke hageya emainae. 28 Ayaamoya Yisasina kenaa asagi-taleteya akaya ateya “Ala kano mainane.” huya hisaya yafe ayaaya haesa kena fai-tenae. 29 Fai-teteya avetanafaage nofiteti tumano kula talo huteya anutela vai-teteya kupaga kayona tamaga ayapi amiteya amaleya neayeya hu-haviya hu-teteya kigi hu-teya kamuge hatageya vai-nea-teya mage huya hae “Felugae. Yuta veamogami ala sauve kanomogae.” huya kigi hu-tenae. 30 Augafale amavetuna he-teteya anutela kupaga kayoteti aiko-li-mainae. 31 Hu-haviya hu-teteya kigi hu-nea-teya haesa kena hate nea-taleteya agaia kena fai-teteya yafaga yosale nili hegahe avaleya umainae.
Yisasina yafaga yosale nili heya asai-mainae.
32 Yisasina avaleya kategama vayana Sailini Saimoniene mo-fotu huteya ati vayamoya motafa huya tokiyaage ke huya “Yafaga yosa Yisasi akave kofika vuo.” huya hu-tageno alino vie. 33 Vigeya Yisasina Kologota kumale, ani agimoa tagai kefina anu ayamufae huya nehaya kumate avaleya umainae. 34 Ani ati vayamoya “Haesunageno falisiana agata ai yafenagita agatama oaisia tina nesie.” huya nehuya ani atuage timo agia gala. Ani atuage tiene nofi alagamo tiene nagopi ali havigu huteya aliyama amiyana Yisasia ani lina neno agegeana higeno masu hugeno atalene.
35 Onegeya yafaga yosale nilia heya asai-maleteya kenaa fako huya aligahe musufa yama nehaya yokalo lageno amakasesaya vayamoya ali-mainae. 36 Aliteya mopale maineya kava yagaiya mainae. 37 Anutela kaiyekema hu-taya kema kaeya malaya avomoa mage huno hie “Mani kanoa Yuta veate ala Sauve kanoe.” huya kaeya malenae. 38 Kae-maleteya Yisasiene tole kanolatana vaya nehamaeana musufa ya nehaa kanolatana nago kanoa tamaga kaiyagaa haeya asai-maleya nago kanoa haoga kaiyagaa haeya asai-maleya hu-mainae.
39 Hu-malenageya katema ute ete huya agasaya veamoya amakeya kayo neaiya “Kefo kano maine.” huya kigi yokalofiti hu-haviya hu-tenae. 40 Mage huya hae “Oho kagaya ‘Ala mono nona alina lagape ai-taletena tagufa (3) kanale etena ki-talegahue.’ huka nehana kano mainane? Kagaya Anumaya Koti nafane mainenukahena menia yafaga yosa ataleka elavika kagaikaa kaugafa aligatio.” huya hae. 41 Hageya mono note kava vayaene kahegi kema havilinaya anagaene Yuta vayatamaene ania huya kamuge hatageya vai-neateya hu-haviya hu-tenae. 42 Mage huya hae “Nagoa veala amaugafa ali-negatia kanogi agaia augafa naa higeno ali-nokatie? Isaleli veamogami Sauve kanoamima mainenunofena yafaga yosaletila ataleno elavinageta agamano. Agesunana ‘Kagaya lamage nehane.’ huta tametitia hugahune. 43 Agaya Anumaya Kotife ametiti nehuno mage huno hu-maineane ‘Nagaya Anumaya Koti nafanemonae.’ huno nehianagino Anumaya Kotia agaifema hainagenoa menia augafa ali-gatisie.” huya hu-haviya hu-tenae. 44 Agaienema musufa kanolatama yafaga yosalema asai-malaya kanolatamoganienena ania huana Yisasina hu-haviya hu-tenae.
Yisasia ago fali-maine.
45 Anile yagemoa euno amunokano higeno hale-mainea yamoa hano higeno mukia kotega tusia hani-kino viaamo une kanalega eteno ali hale-maine. 46 Une kanalega Yisasia ala kefiti ke huno agaia kefiti mage huno hie “Eli Eli lema sapakatani.” huno hie. Tagaiti kefina mage huno hie “Anumaya Kotinimogae Anumaya Kotinimogae naa higeka nagaila nenatalane?” huno hie. 47 Higeya nagoa anile heti-mainaya veamoya haviteya
mage huya hae “Ilaiyafe ke nehie.” huya hae. 48 Hageno nago kanomoa aiya-yeno viaamo hava koyafa kana yana alino atuage nofi alagamo tipi ayeteno alino viaamo kupaga kayote maleno ani hava koyafa kana yana kiteno “Yisasia mayu mayu huno nesie.” huno amine. 49 Amigeya nagoamoya mage huya hae “Atalo, agava mainesunageno Ilaiyaa esiaamo yafaga yosaletila mevaleno elavisiaamo augafama ali-gatisia yafe esio. Agetetae.” huya hae. 50 Hageno Yisasia nagoene ala kefiti nehuno agu nafanea atalegeno vigeno fali-maine.
51 Faligenofena ala mono nopi asai-malenaya kenagefa ayaaya ala kenagefamoa Yisasima falia kana kanoale ani kenamoa analeti aepa heno tavigeno amunopiti hatata hu-lole huno mo-talegeno imila aligeno yafayagamoa aposi-lavi-maine. 52 Higeya veama he-vai-ma-tenaya komumoa ai-hagalo higeya kasagoya veala, Anumaya Kotina amakuama amitafa huteya fali-mainaya veala, he-ti-mainae. 53 He-tigeya ani veala komufitila hetigeno Yisasia fali-mainefiti he-ti-mainea yupa Yelusalemu vageya mukia veamoya amake-mainae.
54 Ati vayaene kava kanoene Yisasitema yagaiya maiya ati vayamoya imima alia yaene alu ya alu yama falote hia yana ageteya tusia amamayo aigeya mage huya hae “Tamage huno mani kanoa Anumaya Koti nafane-lafa maine.” huya hu-mainae. 55 Nagoa aneyaga Yisasina aya hugahe Kaliliti akave emainaya aneyaga aluale hetiya maineya age-mainae. 56 Nagoamogami amakia osi Yemesiene Yosefegani itaanimoa Maliae Magatala kumate Maliaene tole Sepeti nafanelatamaamogani itaanimoene anifina mainae.
Yisasi augafa yafa kapi he-vai-tenae.
57-58 Yagemoa tavi falegahe higeno Yosefea Alimatia kumate kanoa, ala monea hanea kanoa Yisasi ke havino akave nemalea kanogino Pailatite mage huno me havige “Yisasina augafaa aligahe nehue.” huno havigegeno Pailatia “E” higeno ati vayaahe “Yisasi augafa aliya Yosefena amiho.” huno hu-maine. 59 Hapaigeno Yosefea augafa alino me-maleneno kenaleti aigalaki kalaki huno haya kino anovai-tene. 60 Anovai-teteno alino alino viaamo agaima he-vai-tesaya yafe higeya he falegeya kafi-malenaya yafakapi Yisasina mo he-vai-tene. He-vai-teteno ani yafa kamo avayalema ai-lilesia yafana, ala yafakefa ayetu-feno anile mo ai-lile-maleteno umaine. 61 Vigeana Magatala Maliaene hamoamoene anile mopale maineana he-vai-tea yafa kana age-mainae.
Ati vayamoya Yisasi komule kava yagaiya mainae.
62-63 Sapati kanahe haviya kavela talo tala hu-maleya faeteya kotigeya ala mono note kava vayaene Falasia vayaene ala kanoa Pailatite mage huya me hae “Ala kanomogae tagaya ago havune
anima havigeage kanomoa afaama mainea kanafina mage huno taha-pai-maine ‘Nagaya tagufa (3) kanale maitena komufitila he-tigahue.’ huno hu-maine. 64 Nage hu-maineafe kagaya tokiyaage ke hugeya ani yafa kamona ai-lileya tokiya vai-malesageno tagufa (3) kanafina tokiyaage huya yagaisae. Havigu agaiaenema tokaeya nemaiya anagamoya ani komufiti Yisasi augafa musufaya huya aliya uteya veafe ‘Fali-mainefitila agaia he-tino umaine.’ huya hama-paisageno ani kema hisaya kemoa hagoteno hu-mainea kemona agasegahie.” huya hae. 65 Hageno Pailatia mage huno hie “Kava yagaisaya ati vayala tamamisugetama ani komule amavaletama moma-tesageya yagai-lama hugahae.” huno hie. 66 Higeya vayayamoya ani yafa katema malenaya yafana fukiteti aye-gamaeya ai-lileteya nagoa ati vayafe “Yagaiho.” huya hu-ma-tenae.

- Matiu
- ←
- 27
- →

© 2002 WBT