- Lomu
- ←
- 2
- →

2
Anumaya Kotia kaiyekema humatesiana fatago huno humategahie.
1 Kefo yama nehaya yafena nagoa veafena “Lamakaya naa kava nehae.” hutama nehutama amakaila fako hu neamatagi tamakaienena ania kefo kavala nehageno tamakaienena tamakaya nehie. Tamakaya kaiyeke humataya veamogatama ania kefo yana ago humainayafe kenonama hisaya kea omalene. 2 Tagaya ago havimainone Anumaya Kotia kelamage keleti kefo yama humainaya veamogamina kaiyekea fako humateteno anonaamia alitagifeno neamamie. 3 Neamamianagi hanaa tamakesa nehaviye tamakaya ania kefo yana nehaya veamogamife “Tamakaya naa kava nehae.” hutama nehutama ani kefo yana nehayanagi “Anumaya Kotia kaiyeke hulamateteno anonaa alitagifeno otamigahie.” hutama nehao? Aao kefo yana ago humainaya anonaa tamamigahie. 4 Ifi Anumaya Kotia tusiya huno kayone yamaa tamamiteno aupaa kaiyekea hu notamategi ayaayate tamakava maime neuno kefo yama haya yafena anonaa aupaa alitagifeno notamamigetama “Ani kefo yana afa ya kana yane.” hutama tamakesa nehaviyo? Havige nehagi kefo yatamihena tamakua aiyahae hutama “Nagoene ohugahune.” hutama hisayafene huno Anumaya Kotia kayone hulamateno kaiyekema huotamatea yafena nohaviyo? 5 Kaguamoa tusiya huno tokiyaage humainegeka “Kefo yaniahena nagua aiyahae ohugahue.” hukama nehana yafena Anumaya Kotia kagaila haima vai negatea yana halaya humaleneanagino kaiyekema humatesia yupa agaia fatago huno fako hulamateteno tamaveligahie. 6 Anumaya Kotia mukia veamoyama humainaya yateti anonaamia alitagifeno amamigahie. 7 Nagoa veamoya “Anumaya Kotia muse huno tagia alisaga hisigeta tokiyaaene hale yapi maisune.” huya kanale kava huge huge nehaya veamogamina Anumaya Kotia agola maige maige hisaya hamaimula amamigahie. 8 Amamigahianagi nagoa veamoya amakaiami amaugafahekeya amakesa nehaviya kelamage kemona akave omaleya kefo yamo auava kava akave nemalageno Anumaya Kotia tusiya huno haiya vaimateteno amakata aisia yana amamigahie. 9 Nagoa veamoya kefo kava maiya huge huge nehaya yafe Anumaya Kotia tusi kana yaene amaugafa amagata aisia yamoene amakaila alino aiso humategahie. Hagoteno Yuta veamogami amamiteno anileti Yuta veane omainaya veanenena amamigahie. 10 Amamigahianagi fatago kavama nehaya veanea Anumaya Kotia halemainea tokiyaaene ala amakiene amaipamoa falu hisia yaene amamigahie. Hagoteno Yuta veamogami amamiteno anileti Yuta vea omainaya veanenena amamigahie. 11 Anumaya Kotia mukia veafena nagoke agu agesale maineno neamamie.
12 Mukia veanea kahegi kema hamaopaigeya ohavineya kefo yama maiya humainesayana Anumaya Kotia ani kahegi keletila kaiyekea hu oamategahigi fako hinageya hanimo aguafi agola amakata aisia no maigahae. Mukia veanea kahegi kema havilineya kefo yama nehaya veanea Anumaya Kotia agaia kahegi keleti kaiyekea alino aye fako humategahie. 13 Nagoa veamoya kahegi kema haviteya agoma atalenesaya veafena Anumaya Kotia “Fatago veane mainae.” huno hu noamategi kahegi kema akave nemalesaya veafe Anumaya Kotia “Fatago veane mainae.” huno humategahie. 14 Yuta veane omainaya veamoya Anumaya Koti kahegi kea amakaipina omaleneanagi amakaiami amaku amakesafima hanea kema akave malayana akave malenaya kemoa amakaiami amaku amakesafiti ani kahegi kea ali falote humainae. 15 Anumaya Kotia agaia kahegi kema amakuafima kae-malenea kea amave-ligeya amaku amakesamoa nagoma hia kanafina “Havi kava nehane.” huno kaiyekea hu neamateno nagoma hia kanafina “Kanale kava nehane.” huno humaineanagino taguafina ago kae-malegeno haneagino tavenelie. 16 Nagaya Yisasima hulatenea kanale mono kema nehua kefiti ma kea hane, ma mopama hano hisia yupa Anumaya Kotia Yisasi Kalaisi avayafitila mukia veamoya falakiya humainesaya yafena kaiyekea humateteno fako humategahie.
Yuta vayamoya mage humainae “Kahegi kemo taya hugahie.” huya havigea humainae.
17 Kagaya “Yuta kano mainoe. Mosese kahegi kea havina akave nemaloanagino naya hugahie.” huka kagaikaa kagi alisaga nehuka “Anumaya Koti nafane mainoe.” huka nehano? 18 Kahegi kea ago huge kavelige hageka havilinanafe “Anumaya Kotima nehaiya kavafena havitena fatago auava yana ago havilinoa kano mainoe.” huka nehano? 19 Kagaya ma kagesa nehavine “Kahegi kemo aepaa havilinogi aulaga asu humai kanomo visia kana aveligahue. Hani yapi mainaya veala ayevasa humategahue.” huka nehano? 20 “Kahegi kemo aepaa havilinoafe nagoa kema ohavinaya veamogamiene osi osi nafaneyagaene humaveli hamaveli hugahue.” huka nehano? 21 Alu veanea humave-nelinanagi naa higeka kagaikaahena ave notine? “Musufa yana ohiho.” huka huhaleka veala hamanepainanagi kagaikaa musufa yana nehano? 22 “Kumai he yana ohiho.” huka veala hamanepainanagi kagaikaa ani kumaiya nehano? Ago falimainaya veafe “Anumayati maine.” huya amakisana nevaiya yafena “Onahautafa huno onahaiye.” huka nehananagi ani veamogami mono nopitila musufa yana nehano? 23 Kagia alisaga nehuka “Kahegi kea havimainoe.” huka nehananagi ani kea ago alitagae-mainanafe Anumaya Koti agia ali haviya nehano? 24 E, Anumaya Koti kema kae-malenaya autamafina Yuta veamogatihena mage huya humainayane “Tamakaitamia havi kavama nehaya yatamihena Yuta vea omainaya veamoya tamaketeya Anumaya Koti agihena kamuge hatageya vai neatae.” huno humaine.
Amaugafa taga nehaya yana afa ya kana humaine.
25 Kahegi kema akave malesayana Yuta vayamoya humainaya kava huya amakoya anoya laga hu yamoa tamaya hugahianagi kahegi kema alitama atagaesayana tamaugafa taga nehaya yana afa ya kana yane. 26 Amakoya anoya taga ohunaya vayala Yuta vea omainaya veamoya kahegi kemo akave malesayana Anumaya Kotia ani veafena mage huno hugahie “Nagaini nafaneyaga maineya amaugafa laga humalenaya vaya kana humainae.” huno humategahie. 27 Kahegi kea akave maletama tamaugafa laga nehagi ani kahegi kema ali neatagaetama nagoa vayamoya, amaugafa laga ohunaya Yuta vea omainaya veamoya, kahegi kema haviya akave maleya tamakaila tamakaseya kanale kava nehaya yamoa “Havi kava nehae.” huno hulamategahie. 28-29 Tayafigae Anumaya Koti veanea, Yuta veala, tama veane mainae? Amegati amaugafaage taga humalenayafe Anumaya Koti veala omainagi Anumaya Kotina amakuama amitafa humainayafe Yuta veanelafa mainae. Ani veala kahegi kema akave malenayafe amakaiami amaugafa taga ohunagi Alu Aotage Avamumoa amakupi emaineno haegafa amaku amakesa amamigeya mainae. Veamoya naama humainesaya veamogami amakia alisaga ohugahagi Anumaya Kotia agaiage amakia alisaga hugahie.

- Lomu
- ←
- 2
- →

© 2002 WBT