- 2 Kolini
- ←
- 7
- →

7
1 Ani kema hulokiya vaino hulateneafe nahau nayamopafi nenahaiya nenafu-gatama taugafaene tagu tameene ali haviya hisia kavala neataleteta Anumaya Kotifema koli hisuna tagesa havita fatago kavakeya huge huge nehuta alu aotage veane maisune.
Kolini veamoya amakua aiyahae haya yafe Poloa muse humaine.
2 Tagaifena tamaipa haviya ohutama tamakua lamiho. Nagoa veala ali haviya hu noamatone. Nagoa veala havi katela amavaleta noamatone. Nagoa veala ayemavataga huta moneamia noalune. 3 Noalunagi kelamama-kisuafene huna mani kea nohugi “Nahau nayamopafi nenahaiye.” huna ago tamahapai-mainoe. Afaa maisunano falisunano tamakaiene ailokaeta maigahune. 4 Tamakaya fatago hutama maigahae huna nametitia nehuna tamakia alisaga nehue. Mukia kana yana nagaipima falote higena ani yapima mauvanagi tamakaifena naipa havina tusia muse nehue.
5 Masetonia kotega uvayi hunanagi alu kumate kumatela kana yamoa falote higeya nagoa veamoya tagaiene ke vaiya tu hulatageno taguamoa koli hia kava higeta maifalua ohunone. 6 Ohunonagi Anumaya Kotia kana yama aliya veala amakua alino kanale huneamatea kano maineanagino Taitasina hutegeno eaamo tagua melino falu hulatene. 7 Taitasima ea yafekela musena nohunagi Taitasina hutageno mage huno me lahapaiye “Amakaya Kolini kumate mainaya veamoya kanale yama hunataya yafena nagua alino kanale humaine.” huno huteno “Kagesaya yafena hamaigeya kagayama hamapai-mainana kefo yaamihena amakua aiyahae hayanagi neataleya ‘Nagoa vayamoya kagai kagia ali haviya hugahe hayanagita tagaya kaya hugahune.’ huya hae.” huno hia yafena naipamoa kanale higena tusia muse nehue.
8 Nehugi avoma kaena lamamuana tamaipamoa haviya hie huna nagesa havuanagi “Haviya huna avona kaena amaminoe.” huna hu-mainoanagi menia osi kanafina tamaipamoa kana higetama etetama tamakua aiyahae haya yafena muse nehuna “Kanaleya huna avona kaena amaminoe.” huna nagesa havimainoe. 9 Havitena menia muse nehue. Tamaipa kanama haya yafena musena nohugi tamaipa kana hutetama etetama tamaipama aiyahae haya yafena muse nehue. Anumaya Kotia ania huno tamaipa kana hutetama etetama lamaipama aiyahae hutama agaitegama aya yafena muse nehigi tamaminoa avomoa tamakaila alino haviyana ohunegi kanaleya hulamatene huna nehue. 10 Tagua aiyahae hisunafe Anumaya Kotia kana yana taguafina nelamie. Tamisigeta aliteta tagua aiyahae hisunageno tagu tamena aligatisiafene huno nelamie. Ani yafe Anumaya Kotima tamia kana yafena “Otahaiye.” huta nohunagi ma mopafi yafema amakesa havi havi nehaya veamoya kana yama falote hinageya amakuama aiyahae ohisagenoa Anumaya Kotia amaya ohinageya faliteya hani yapi ugahae. 11 Tamakaipima mainea kanomoa kefo yama higena osi avona kaena tamamugetama agetageno tamaipamoa kana higeno Anumaya Kotima tamaminea kana yana tusia kanaleya hulamatenegi haviho. Ani kefo yafena “Tagaye nehinagetama aupaa alitalegahune.” hutama tamakua aiyahae humainagi koli hutama ani kefo yama humainea kanomofena tamaipamoa kana higetama anonaa aminayafe nagaima nagesaya yafena nelamahaiye. Anima mukia yama humainaya yafena tamakaya ani kefo yama ohunaya yana ago naveli-mainae.
12 Mani avoma kaovana ani kefo yama nehia kanomofeene kefo yama hutaya veanenefe huna okaenogi tamakaife huna kae-malogetama tamakaya hapalitama Anumaya Koti aufina ani avopiti kea akave maletama “Polofe lahaigeta agai veane mainone.” hutama hisayafene huna mani avona kaena tamaminoe. 13 Tamaminogi nagai kema haviya yafena naipamoa kanaleya nehie.
Naafenomagi ania hutama Taitasi aipama alitama kanale haya yafena nagoene naipamoa kanaleya nehie. 14 Tamakaifena muse huna tamakima alisaga huna Taitasina hapaugetama kanale kavama hutaya yafena nagayea nohie. Tamakaila kelamagema tamahapai-mainoa avamete huna Taitasina tamakaifema hapauva kea havigea huna haopainogi tamakaya hapauva avamete hutama kanaleya humainae. 15 Tamakaya koli hutama atali hutetama agai kema haviya yafena Taitasia agesa havi havi huno tamakaifena aipamoa aluya huno musena humaine. 16 Ani yafe tamakaya kefo yana ohiho. Fatago hutama maigahae huna nametitia nehuna tusia muse nehue.

- 2 Kolini
- ←
- 7
- →

© 2002 WBT