- Lomu
- ←
- 3
- →

3
Kefo yamoa kanale kavala oagasegahie.
1 Yuta veamoya hanaa huya Yuta vea omainaya veala amakase-mainaya veane mainae? Amaugafa laga hu yamoa na kanale ya amamine? 2 Tamage Yuta veamoya kanale yana kasagoya alimainae. Hagoteno Anumaya Kotia humainea kema kae-malenaya kea amayapi malene. 3 Maleneanagi nagoa veamoya haviya amakupi maleya amametiti ohunaya yateti Anumaya Kotia “Hulokiya vaimalenoa yana mukia veamogamina oamamigahue.” huno hugahifi? 4 Aao ania ohugahie. Mukia veamoya havigeage veane mainesayana Anumaya Kotia tamageage kano maine. Anumaya Koti avopina mage huya kae-malenayane
“Anumaya Kotiga humalenana kemoa ‘Fatago kano mainane.’ huno hugatene. Kaiyekema hugateleasina amakasateasine.” huya kae-malenayane.
5 Tagaiti kefo yatimoma Anumayamo fatago auava kavama avelisigeta naane hugahune? Anumaya Kotia kefo kava humainona yateti anonaa haima nevaiya yamaa lamiana “Fatago ohia kava nehie.” huta hisuno? Nani kea ohisune. Mukia veamoya nehaya ke nehue. 6 Fatago ohunea kavala nohie. Fatago kavama ohisiana hanaa huno ma mopale veamogatina kaiyekea hulategahie?
7 Nagaya havigema nehua yateti Anumaya Koti kelamagemo auava yana amave-lisigeya agima alisaga hisayana naa hinageno Anumaya Kotia nagaifena “Kefo kava nehana kano mainane.” huno hunenate? 8 Naama hisiana “Kanale yama falote hisia yafena kefo ya higetao.” huta hisuno. Aao, nagoa veamoya havige huya nagaife “Mani kea humaine.” huya haviya haviya-hunatenae. Mani kema humainaya veamogamina Anumaya Kotia kaiyeke humateteno haima nevaiya yana amamigahie.
Nagola fatago kanoa omaitafa huno omaine.
9 Naane hisune? Tagaya Yuta veamogata nagoa veala ago amakase-mainono? Aao, tamage huna tamahapauve tagaya mukia veala Yuta veanene Yuta vea omainaya veanene kefo kava nehuna yamo alino aikagilatene. 10 Anumaya Koti autamafina mage huya kae-malenayane
“Fatago kanoa omaitafa huno omaine. 11 Nago kanomoa Anumaya Kotina aepaa ohavine. Nago kanomoa Anumaya Kotifena atia noaye. 12 Ago ataleya kefo kavakeya humainaya veakeya mainagi nagokela fatago kanoa omaitafa huno omaine. 13 Amavayafitila vaya komufitima hia kava huno himanaage nehie. Amavefunamoa havigeage nehuno ani amavaya aguafinaga osifavemoa vayama amahaegeya nefaliya augafa tina anifinaga hane. 14 Kamuge vai yaene atuage ke nevaiya yaene amavayafina havate-maine. 15 Amaiyayeya veala hamaesageya falisaya yategageya age nemalae. 16 Mukia vea aliya haviya nehuya havi no maisaya yamaage neamamiye. 17 Amaipa falu huya nagoke amaku amakesale akave malesaya yafena nohamaiye. 18 Anumaya Kotifena amamayoa aiya kolia nohae.” huya kae-malenayane.
19 Tagaya havunagenoa Anumaya Koti kahegi kemoa ani kahegi kemo aiyafi mainaya veamogamife humaine. Ani yafe nago kanomoa “Nagaya kanale huna fatago kano mainoe.” huno ohisie. Naafenomagi mukia ma mopale veamogata Anumaya Koti aulagafina kefo kavakeya nehuna veane mainonafe kaiyekea hulateno anonaa tamigahie. 20 Anumaya Koti kema akave malenea yateti Anumaya Kotia nago kanomofena “Fatago kano mainane.” huno hu oategahie. Kahegi kemoa nagoke yamaage tavenelie. “Kefo kava nehae.” huno tavenelie.
Kalaisifema havino agupi malenesia kanomofena Anumaya Kotia “Fatago kano mainane.” huno hutegahie.
21 Menia Anumaya Koti aulagafina fatago veane maisuna yana ago tahapaigeta nehavune. Kahegi kema akave malenaya yateti ani yana falote ohunegi alu kateti falote humaineanagino Moseseene Anumaya Koti amaune vayamoyaene kae-malenaya kemoa anima kanale ya huta fatago kavama hisunafe tahapaimainae. 22 Anima fatago huta maisuna kavala maa humaine, nago kanomoa Yisasi Kalaisi hulatenea yafe havino agupi maleno ametiti humainesia yateti Anumaya Kotia “Fatago kano mainane.” huno hutene. Alu kana omalene. 23 Mukia veamogata kefo kavaageya nehunanagita Anumaya Kotina haisia kava hisuna tokiyatia kosa he-otateneanagita ikapinaga ohaigahune. 24 Ohaigahunagi kefo yatimoa tagaila aikagilateneanagi Yisasi Kalaisia tagaila lavayu hisia miyana atalesiafene huno me faligeno Anumaya Kotia agaia kayone yamaaleti “Fatago veane mainae.” huno hulatene. 25 Tagaya kefo yama huna yafena Anumaya Kotia aipa haviya hulateno vea amaulagafi “Yisasiga faligane.” huno hutegeno me falitegeno kolamaamoa elavi-mainea yafema havita tagupi maleta tametiti hunageno Anumaya Kotia aigetateno kefo yatia atalelatene. Anumaya Kotia nayona kefo yama humainaya veala amakata aisia yana anonaamia aupaa oamaminegi Yisasi Kalaisina hutegeno me falimainea yateti Anumaya Kotia agaia fatago kavama hia yana taveli-maine. 26 Menia ma mopafi mainona kanafina agaia fatago kavakeyama nehia yana tavelisiafe Yisasina hutegeno me fali-maineafe mukia Yisasima hulatenea yafema haviya amakupi maleya amametiti humainaya veamoya kefo kavala humainayanagi Anumaya Kotia “Fatago veane mainae.” huno huneamate.
27 Naa humainegi tagaiti lagima alisaga hisuna kaana hanate hane? Omaletafa huno omalene. Mukia kahegi kema akave nemalona yateti tagia alisaga hisuno? Aao, tagaiti kanale kava huna yateti Anumaya Kotia “Fatago veane mainae.” huno huotatenegi Yisasia hulatenea yafe havita tagupi maleta tametiti huna yateti hunelate. Ani lagima alisaga hisuna kaana omalene. 28 Tagaya mage nehune Yisasia hulatenea yafe havita lagupi maleta tametiti humainona yateti Anumaya Kotia “Fatago veane mainae.” huno hulategahie huta nehune. Kahegi kema akave malesuna yateti hu otategahigi Yisasia hulatenea yafema havita tagupi malona yatetikeya ani kea hulategahie. 29 Hanaa humaine? Anumaya Kotia Yuta veamogami Anumaya Kotikeya maineo? Ifi Yuta vea omainaya veamogamiene Anumaya Kotiami maineo? Aao, mukia veala Yuta veanene Yuta vea omainaya veanene Anumaya Kotia Anumayaami maine. 30 Anumaya Kotia nagoke agaiage maineafe Yuta veamoya Yisasima hulatenea yafema haviya amakupi maleya amametiti humainaya yateti Anumaya Kotia “Fatago veane mainae.” huno humateno Yuta vea omainaya veanene Yisasia hulatenea yafema haviya amakupi maleya amametiti humainaya yateti Anumaya Kotia “Fatago veane mainae.” huno humatene. 31 Ani kea ago humainonafe Yisasife havita lagupi malenona yateti “Anumaya Koti kahegi kemoa afa ya kana ke hane.” huta nehuno? Aao naa ohutafa humainonagi kahegi kemona ali hetita ali lokiya nevaune.

- Lomu
- ←
- 3
- →

© 2002 WBT