- 2 Kolini
- ←
- 13
- →

13
Kolini veamoya amametitile kava yagasae.
1 Tole yupa tamakaya mainalega umainoanagi menia tagufa (3) molia kanale nagoene visue huna nehue. Nago kanomoa kefo yama hisigena kaiyekema hutesuana tole (2) vayalo tagufa (3) veamoyao humainesia yama ageteya hufalote hisayana kanalelagina kaiyekea hutegahue. 2 Agoma tamakaienema mainena humainoa kea menia alule mainena mani kea nagoene hulokiya vaina lamahanepauve. Haenagama tagufa (3) molia kanale tamakaya mainesalegama esua kanafina kefo yama humainaya veanene nagoa veamoya kefo yama nehaya veanenena kaiyekea humatetena anonaamia amamigahue. 3 Tamakaya nagaifena “Kalaisi hapaiya ke nehio ifi agesafiti ke nehie?” hutama nehayanagi nagaya kefo yama nehaya vayafena tokiyaage ke huna me kemama-kisugetama nenagetama “Tamage Kalaisiteti tokiyaage kea nehie.” hutama hugahae. Tamage Kalaisia tamakaipima aliyama ali-maineana fulu fulu kanoa omainegi tokiyaaleti aliyamaa ali-maineane. 4 Tamage Kalaisia fulu fulu veane mainaya avamete huno maigeya yafaga yosalela nili heya asaigeno fali-maineanagi menia Anumaya Koti tokiyaleti hetino maine. Tagayaenena fulu fulu veane mainonanagi Kalaisiene ailokaeta mainonageno Anumaya Kotia tokiyaa lamigeta agaiene maineta agai tokiyaleti tamaya nehune.
5 Tamakaya tamakaitami lamakua agelama hutama lamakupi malenaya kea atafa hulitama mainao? Yisasi Kalaisia tamakupima mainea yafena havilinao? Tamakupima omainesiana agaia veala tamagelafa hutama omainae. 6 Tamakua agelama hutetama ania hutama tagaila tagelama hutama lageho “Kanale kava nehae.” hutama hisaya yafe nenahaiye. 7 Nenahaiyafe “Kefo yana ohisae.” huna nunamuna nehue. Tamakaya kanale kava hisageya nagoa veamoya nelamakeya “Poloa kanale aliya nealie.” huya hisayafene huna nunamuna nohugi tamakaitamia kanale kava hutama maisae huna nunamuna nehue. Nagoa vayamoya tagaifena “Anumayamo kea nehuya havi aliya nealiye.” huya hisayana kanalele. 8 Anumaya Koti kelamage kemoa “Ohiho.” huno humainesia kea ohugahunagi agai kea akave malesuna vaya mainone. 9 Tayamufa omalenagetama tamakaya mai lokiya vaitama mainesaya yafena muse nehune. Fatago hutama tokiyaage hisae huta nunamuna nehune. 10 Tamakaya mainalega uvayima hisuana havigu Anumaya Kotima naminea tokiyaleti kelamama-kiyafene huna menia alule mainena mani avona kaena nelamamugi tamakua aiyahae hiho. Anumaya Kotima naminea tokiya tamakaila alino haviya hulamatesia yafe onaminegi tamakaila tamakua alina tokiya vailamatesuafe namine.
Poloa huno falu fala humatenea ke.
11 Nafunagana-gatama nagaya hua kemoa hano hugahe hue. Fatago hutama maisaya yafena tamakesa havi havi hutama nagayama nehua kea havilama hiho. Nagoke tamaku tamakesale kea ovaitama tamaipamo falu nehinagetama maiho. Naa nehisageno hau ayamopafi nehainageno kanale falu yamona aepaamoa Anumaya Kotia tamakaiene maigahie.
12 Tamakaya nagoke nagokemo-gatama tamayana oami aami hutama maiho. Mukia Anumaya Koti anagala nagaiene maineya tamakaifena “Felugae.” huya hu falu fala hunelamatae.
13-14 Anumayati Yisasi Kalaisia kayone hulamatesia yamaa tamaminageno Anumaya Kotia tamakaifena hau ayamopafi nehainageno Alu Aotage Avamumoa tamakaiene tokaeno maisigetama nagopi maisae huna nunamuna nehue.
Kenia male hano hie.
Nagaini nagia Polonae.

- 2 Kolini
- ←
- 13
- →

© 2002 WBT