- 2 Kolini
- ←
- 9
- →

9
Kolini veamoya muse yana Anumaya Koti veanea amamisaya yafe humaine.
1-2 “Yutia maineya Yisasina amakua aminaya veane amaya huta monea amamigahune.” hutama haya kea havitena Masetonia kotega mainaya veamogamina tamakaifena mage huna hamapauve “Akaiya kotega mainaya veamoya ago hano hia kafufina anima amamisaya monea ago talo tala humalenae.” huna hamapaugeya nagoa veamoya tamakaya tokiyaagema hutama haya yafena haviteya “Tagaya ania hugahune.” huya nehae. Ani monema amamisayafene huna nagoene avoma kaesuana afa ya kana hugahie. 3 Tamakaifena “Ago talo tala humalenae.” huna hamanepaugi havigu “Kagaya havige nehane.” huya huyafenagi ani monea menima alitalu hisaya yafe nagoa tafu-taganagamina humatesugeya tamakaitega ugahae. 4 Ani monema alisuafe nagaya amakave visuaamona Masetonia kotega mainaya veanenema visugeya havigu monema alitalu ohunesagena nagayaene tamakayaenena tagaye huyafene huna nagoa vayala hagotena humatesugeya ugahae. 5 Ani monehena “Kasagoya amamigahune.” hutama humainaya monea talo tala hisayafene huna nagoa tafu-taganagamina humatogeya ugahe nehagi uvayima huteya “Naama tamiho.” huya hisagetama amamiho. Oamamisaya tamakesa ohavitama tamaipa kanale yapiti ala monea afaa amamiho huna nehue.
6 Ani monema amamisaya yafena tamakesa haviho. Osi avina kanoa fai-malenesia kanomoa kosa ohesia kave kanoa aligahigi kasagoya hoya vai-malenesia kanomoa kasagoya kavea aligahie. 7 Naa hu-maineafe tamakaya tamahaote tamahaote tamaku tamakesa havitetama “Ma monea amamigahune.” higeno tamaipamoa kanaagela ohinagetama kanaleya hutama amamiho. Aipa kanale yapiti vaya kaikai hisia kanomofena Anumaya Kotia hau ayamopafi nehaiye. 8 Anumaya Kotia kosa helamatesia yana kayone yamaa tamamisia amukoa haneanagino mukia kanafina tamakaila tamaya hisia yaene mukia veamogamina amaya hisia yamaaene kosa helamatesia yana alu ya alu yana tamamigahie. 9 Naama hisia yafena Anumaya Koti avopina mage huno kae-maleneane
“Nagoa veamoya afeno yaamima omalenesia veamogamina amamite amamite hisageno fatago kavaamimoa hanege hanege huno agola hanegahie.” huno kae-maleneane.
10 Anumaya Kotia avina yana tamigeno anifiti nena hutegeno kavela falote higeno nelamino vayama kaitama amaya hisaya yana kasagoya tamamisigetama tamahau hutama vayama kaisayana fatago kavatamimoa ala hugahie. 11 Anumayamoa mukia yana tamamisigetama mukia kanafina veala amamigahae. Amamisayafene hutama tagai tayapi malenesageta ani veamogamina amamisuna yateti Anumaya Kotina musena hutegahae. 12 Yisasina amakua aminaya veamogamina kosa heoamatea yama amamiyanagi ani yamaagelomagi ani kavama haya yafena tusiya huya Anumaya Kotina musena hutegahae. 13 “Kalaisi kanale mono kea havita lagupi malenone.” hutetama ani kea kanaleya hutama akave maletama vaya kaikai nehutama amakaiene nagoa veanene amaya hutama amave-lisageya “Tamage Anumayamo akave nehae.” huya Anumaya Koti agia alisaga hugahae. 14 Alisaga hisageno Anumaya Kotia tusiya huno kayone hulamatesia yafe amakesa haviya tamakaifena aluya huno nehamainageya “Anumayamoa nagoene tamaya hisie.” huya nunamuna hugahae. 15 Anumaya Kotia tusiya huno kayone hulateno laminea kanohena hanaa huta musena hisune. Ani yafe Anumaya Kotifena tusiya huta musena hutesune huna nehue.

- 2 Kolini
- ←
- 9
- →

© 2002 WBT