- Kolosi
- ←
- 2
- →

2
Tokiyaage tametiti nehuta havigea nehaya kea atalesune.
1 Tamakaiene Leotisia mainaya veanene mukia nagai naufima onagenaya veanene tamaya hisua yafe nagaya kasageke huna aliyana nealuanagitama havisae huna avona negaove. 2-3 Tamakuamona ali lokiya vailamatesigetama nelamafuene nago tamaku tamakesa havitama tamahau tamayamopafi tama-haisigetama Anumaya Kotina falaki-mainea keamo aepa Yisasi Kalaisia agaia mukia kanale agu agesa nehavia yaene Anumaya Koti agesafi hanea yaene havilama hisageno tamakupina hiya hisia yafe tusiya huno nenahaiye.
4 Havigu nagoa veamoya tamaipa ayesaya ke huya havige ayelamavataga hisaya yafe mani kea nehue. 5 Tamakaienena tokaena omainoanagi nagu nagesamoa tamakaiene maineanagitama tamakaya Kalaisia hulatenea mono kema havitama tamakupi maletama tamametiti hutetama tokiya vaitama nagopima hetitama fatago hutama maiya yafe havitena tusia muse nehue.
Yisasiene ailokaeta maineta haegafa lahaimula alisune.
6 Tamakaya “Yisasi Kalaisia tagaite kava yagai-latesie.” hutama ago avale-mainayafe kava hutama agaiene ailokaetama vaiyeho. 7 Yisasima hulatenea mono kema huhaleya hagetama havitama tamakupi malenaya kea atafa hutama yosa hafuyamoma mopafi taviteno itaamoma atafa huno hageno ala hume hume analema haiya avamete hutama Yisasi Kalaisiene ailokaetama fatago hutama ala hutama mukia kanafina Anumaya Kotifena muse hiho.
8 Havigu nagoa veamoya afa kema, yasimo alino esia kema, nehuya havige ayelamavataga nehuya tamavayu huya havi kapi tamatesagi tamakaya kaye ho. Naa augafa veamoya taginagomogami kavaene ma mopafi havigu kene aliya nehagi Yisasi Kalaisifena nohae. 9 Nohagi mukia Anumaya Kotina tusia lokiya yamaaene kanale auava yamaaene Yisasi Kalaisi agupina tusiya huno hiya humaine. 10 Hiya humaineafe Kalaisiene aigamaetama ani lokiya yamaaene kanale auava yamaaene ali-mainageno hiya higetama mainae. Mainageno Kalaisia agaia mukia kava vayaene ensole vayaene Satani Avamuyagaene kavaami maine. 11 Maineafe Kalaisiene hagotetama aigamaetama mainaya kanafina Yuta vayamoya amaugafa laga nehaya avamete huno kefo yama nehaya atafa lamaipa laga huno alitalene. Ani yana veamoya amayatetila taga ohunagi Kalaisia agaia taga hu-talegeno kefo yamoa menia yagai otatene. 12 Yagai otamateneafe tima falelamatea kanala Kalaisienena aigamaetama maigeno agaiene komufina hevailamatene. Anumaya Kotia komufitima Kalaisina ali hetitenea yafena havitama tamakupi malageno Kalaisiene fali-mainafitila ago ali hetilamatene. 13 Hagotetama age lamahaye hutama kefo yama haya yamo tamahaegeno tamaku tamamemoa fali-maine. Falianagi Anumaya Kotia tamakaila Yisasi Kalaisiene fali-mainafitila ali hetilamateno haegafa tamahaimula tamamiteno mukia kefo yama haya yana aigetamateno atale-lamatene. 14 Mukia nayo kahegi kema akave omalonafe kaiyekea hulatesia kemona Anumaya Kotia aye hanane-talene. Ani avomoa kaiyeke hulatesia yate tatafa hu-linegeno Yisasina yafaga yosale maleya nili hetafa hu-malenaya yateti ani kemo akavela nomalonafe anonaa ali hano hu-talene. 15 Ali hano hu-taleneafe Anumaya Kotia Yisasima yafaga yosale fali-mainea yateti mukia Satani Avamuyagaene kavaamiene tokiyaamia amakaseno alihaviya hu-taleteno mukia veamogami amaulagafi Satani yayaga “Tokiyaamia omalene.” huno amaveli-maine.
Yisasiene ago fali-mainonafe nagoa kahegi kea taya ohugahie.
16 Havigu nagoa veamoya nesaya kavefeene tifeene opa kanaene sapati kanaene maifalu hisaya kanaenefena “Naa higetama ma kavala nehae.” huya kaiyekea hu otamatesae. 17 Ani kavayaga augafaa omalenea yayaga amemaamo hia avamete huya haenagama falote hisia kanamofe tave-neligi Yisasi Kalaisia tama yatafana agaiage maine. 18 Nagoa veamoya himonama agaya yafena atafa amaipafiti tusiya huya amaugafa aliya haiteya mage nehae “Taugafa alita nohauna veane mainone.” huya amega amaugafafiti huteya “Ensole vayamogami amakia alisaga hiho. Alisaga ohisayana Anumaya Koti nafanea omainae.” huya nehaya yafe havigu amakai kema havisageya fako huya kanale anonatamia tamaha-falesagi kaye ho. 19 Ani vayamoya Kalaisienena aigamaeya omainae. Tamage Kalaisia tagai kava yagailatesia tagenopa maigeta augafaa mainone. Ani tagenopamoa mukia augafafina taleya taganunaene nuna amigeno ayegamaesia yaene amigeno Anumaya Koti tokiyaleti ani augafamoa ko nehie.
20 Tamakaya Kalaisiene ago falitetama kefo yatamia ataletama mukia ma mopafi tamakinagomogami kefo yana ago atalenae. Naa higetama Yisasi kea nohaviya veamoya vaineayaya kava hutama vaineayae? Naa higetama mani vayamo kahegi kea akave nemalae? 21 Mage huya nehae “Ma yatela atafa ohiho. Ma yana oneho. Ma yatela ameamela ohiho.” huya nehae. 22 Ani kema nehaya yayagamoa nesunageno fanane hugahie. Amakaiami amaku amakesafiti mani kahegi kea tamahanepaiye. 23 Nehageya tamage ani kahegi kea kanale havi haviya nehaya vayamogami kea kana nehagi amegale kea mage hae “Tagaitige Anumaya Koti agia alisaga nehuna yaene laugafa alita ohaisuna yaene laugafa aiko neluna kavaene tahanemae.” huya hagi ani nehaya kavala taugafa age tahaye hisia yana atalesuna yafe taya ohugahie.

- Kolosi
- ←
- 2
- →

© 2002 WBT