- Matiu
- ←
- 21
- →

21
Yisasia ala sauve kanomoma nehia avamete huno Yelusalemua hai-fale-maine.
1-2 Yelusalemu aupaa uvayi hugahe Petafasi umainae. Petafasi kumala Olivi yosa hanea agoyamona agegayalega hanegeno Yisasia agaiaenema tokaeya nemaiya anagapiti tole kanolana hu-na-teno mage huno hana-paiye “Atu kumate utana aupaa hosi kana afumo agia tokigi ani tokimona itaamoene nafaneaene aye-tenayanagitana agegae. Agetetana kalu hetana avaletana male eo. 3 Nagoa vayamoyama tanahavi-gesagetana mage hutana hio ‘Kava kanotimoa nago aliya aligahe higetaa neoe.’ hutana hama-paisaageya aupaa lanamigahae.” huno hie.
4 Hiana ani yupama haya kavala Anumaya Koti aune kanomoa nayoma hu-mainea kemoa agola falote huno tamage hie. Mage huno kae-maleneane
5 Yelusalemu veamogamina mage huka hama-paiyo “Agegeho menia tamakaite kava yagai-lama-tesia kanoa augafa alino ohaino hosi kana afumo agia tokimo nafanemo agupifi maiteno enee.” huno kae-maleneane.
6 Tole Yisasiene tokaeana nemaia kanolana uana Yisasima hana-paiya kea mo hae. 7 Ani hosi kana afumo nafanene itaamoene Yisasitega anavaleana kenaania anaugafaleti hateana ani afumo agupile yakai-malaageno Yisasia anile haino maine. 8 Haino maiteno neegeya mukia veamoya “Ala kano nee.” huya nagoamoya amaugafaleti kenaamia hateya visia katela yakaiteya yosa akopa kofa huya katela yakai-tenae. 9 Hagoteya vaya veamoyaene akave aya veamoyaene mage huya hae “Taugafa ali-gatisana kanoa Teviti aginagomogae kanale ya huka neane. Anumayamo aliya aligahe hanageno hu-ga-tenea kanoa Anumaya Kotia kanale manu kamino kaya hu-maine. Anafinaga mainea Anumaya Kotia taugafa ali-gatisiafe musena hisune.” huya hae.
10 Yisasia Yelusalemu hai-falegeya anile mainaya veamoya atali talu nehuya mage hae “Mani kanoa ta nee?” huya havigae. 11 Nehageya alitalu hu-mainaya veamoya mage huya hae “Mani kanoa Nasaleti Yisasie Kalili kotegati emainea aune kano nee.” huya hae.
Mono nopi maineya hu-hatiya mone nealiya vayala Yisasia amanati-talene.
12 Yisasia ala mono nopi hai-faleno ageana ani nopi mainaya veamoya monehe ke huya nealiya veanene afaa miyama nehaya veanene “Mai haleho.” huno nehuno vayamoya alu kote nehanea monea nealiya ani kotegama nehanea monea neamamiya veamogami folamoa ali-talegeno aige helafige hie. Higeno kugofa kana nama miya nehaya veala ani mono nopi mopale mainaya sipa ania huno ali-talegeno ai-helafi-lavigeno amanati-tale-tene. 13 Mage huno hie “Anumaya Koti autamafina mage huno kae-maleneane
‘Nagai nona mukia veamoya Anumaya Koti agi ayeya nunamu hisaya no hane.’ huno kae-maleneanagi
tamakaya musufa yama nehaya kava hugahe ma nopina emainae.” huno hie.
14 Yisasia ala mono nopi mainegeya nagoa amaulaga asu hu-mainea veanene amaiya avayu hu-mainea veanene agaite ageno ani kaliamia alino kanale hu-ma-tene. 15 Alino kanale hu-ma-teanagi ala mono note kava vayaene kahegi kema havilinaya anagaene mono nopi mainaya nafaneyagamoya Yisasifena “Teviti nafanemogae, taugafa ali-gatigahe hu-ga-tenea kanomogae.” huya kema haya kenefena Yisasima kanale auava yama hia yafeene haviya amaipa haviya hu-tenae. 16 Amaipa haviya huteya Yisasifena mage hae “Kagaya mani kema haya kea havilinano?” huya havigageno Yisasia mage huno hie “E, tamakaya Anumaya Koti avona hapalitama ohavinao? mage hu-maineane
‘Anumaya Kotiga osi nafaneyagaene nute nafanemogami amavayafitila kagai kagia kanaleya huya alisaga hisayafe hu-ma-tenane.’ huno kae-maleneane.” huno hu-maine.
17 Mani kea huteno ala kumatetila ataleno ani kegela Petani kumate mo faene.
Yisasia fiki yosamofe higeno fayo-te-maine.
18 Faeteno kotigeno Petania neataleno Yelusalemu ugahe nevigeno Yisasina aga-te-maine. 19 Aga-tegeno ka haigilega nagola fiki yosa hanegeno ageteno ani yosa aepale mogeana alagaa omalegeno haisaage hanegeno mogeteno Yisasia ani yosahe mage huno hie “Namo yosa hetika maiyo. Agola kagai kaugafafitila nagola alaga falote ohisie.” huno higeno aupaa fayo-te-maine. 20 Yisasiaenema tokaeya nemaiya anagamoya ageteya tusia amamayo aigeya mage huya hae “Naa higeno ani fiki yosamoa aupaa fayo-nelie?” huya havigae. 21 Hageno Yisasia mage huno hama-paiye “Lamage huna tamaha-nepauve Anumaya Kotifena tole lamakesa ohavitama ‘Mukia yama hisanana kanalelageka hateasine.’ hutama tamakupi maletama tametiti hisayana fiki yosama hu-toa kavaene nagoa kavaenena hugahae. Ma agoyamofena ‘Kofa hu-lavika ala ti kotumo amunopi mo hetika maiyo.’ hutama hapaisagenoa ketamia akave maleno ugahie. 22 Mukia yafema ‘Anumaya Kotitega havigesunana kanaleya huno tamigahie.’ hutama tamakupi maletama tamametiti hisayana afaa amamigahie.” huno hie.
Yisasifena “Tokiya ta kamine?” huya havige-mainae.
23 Yisasia ala mono nopi umaineno alitalu huya maiya vayala hu-mave-neligeya mono note kava vayamoyaene ala vayaene agaitega mage huya me hae “Hana augafa ala kanomo hu-gategeka mani kavala menehane? Tokiya yakaa ta kamine?” huya havigae. 24 Havigageno Yisasia mage huno hie “Nagaya ania huna nago yafema tamaha-vigesugetamama naha-paisagenahena ala kanomo hu-na-tegena emainoa kanomo agia tamaha-paigahue. 25 Yonima tima fale-ma-tenea yana Anumaya Koti hu-tegeno ani kavala me-nehifi afa vayamoya hu-tageno tina me fale-mateneo? Hu-falote hutama naha-paiho.” huno hu-maine. Higeya “Naa maa hugahune.” huya mohu mehu huteya mage hae. “Anumaya Koti hu-tegeno emaine.” huta hisunagenoa Yisasia “Naa higetama agai kea tamakupina nomalae?” huno hugahie. 26 Hugahiafe tagaya “Afa vayamoya hutageno emaine.” huta hisunageyahena mukia veamoya “Yonia Anumaya Koti aune kano maine.” huya ago havimainaya yafe ali haviya hu-la-tegahae huya mohu mehu nehae. 27 Huteya Yisasifena kenonaa mage huya hae “Tapiga hu-tene? Tagaya ohavinone.” huya hageno Yisasia mage huno hama-paiye “Nagaya ania huna hana kanomo hu-na-tegena emainoe huna tamaha-opaigahue.” huno hu-maine.
Nago kanomoa tole nafanea mainea kanomote avame ke hu-maine.
28 Na tamakesa nehaviye? Nago kanomoa tole nenafanea mainaanagino neanafaa hagote nafaneahe mage huno mo hie “Nafanenimogae meni yupa nofi alagamo hoyafi aliyana molio.” huno hapaiye. 29 Higeno nafaneamoa mage huno hie “Ougahue.” huno huteno haenagaa agu ai-yahae huno aliyana moli-maine. 30 Neanafaa haenaga nafaneahena ani ke huno hapaigeno mage huno hie “Nagaya moligahue.” huno huteno oune. 31 Hana nafanemo nefa kea ali hipoya hu-maine? huno hama-vi-gegeya “Hagote nafanemoe.” huya hageno Yisasia mage huno hie “Tamage-lafa huna tamaha-nepauve musufayama nehuya vaya amaugafaleti takesi mone ali-liteya nehaya vayaene moli hu-liteya nehaya aneyagaene hagoteya tamakaseya Anumaya Kotifena ‘Kava yagai-lato.’ huya nehae. 32 Yonia hu-haleno huno fatago hutama maisaya kaana tamave-lianagi tamakaya agai kea havitama tamakupi maletama tamametitia ohunagi musufayama nehuya vaya amaugafaleti takisi mone ali-liteya nehaya vayaene moli hu-liteya nehaya anene Yoni kea haviya amakupina malenae. Amakupi malagetama tamakaya agetetama haenagaa kefo yatamihena tamaipa aiyahae hutama tamakua oamitama agai kea tamakupina omalenae.”
Nofi alagamo hoyafi havi vayamoya kava yagai-mainaya yafe avame ke hu-maine.
33 Yisasia “Nagola avame kea haviho.” huno mage huno hama-paiye Nago kanomoa vaini nofi alagamo hoya kali-maleteno kegiya hu-gove hu-maleteno ani alagayagama vaiteno aye-latigeno timaamoma lavisia komua kafiteno yagainoma nemaiya nona anafi ki-maleteno noagea vayafe “Etama hoyanifina yagaitama maineho. Ani nofimo alagafitila ali fako hutama nagoa aliho.” huno hu-ma-teteno alu kotega umaine. 34 Umainegeno afuma nelea kanafina ani hoyamona nefaa nagoa aliya vayala hu-ma-tegeya kava vayatega nagoa vaini nofi alaga aligahe umainae. 35 Vageya hoyale kava vayamoya ani vayala amatafa huya nago kanoa kayo amiteya nago kanomona tavata haeteya nago kanomona yafa kayoteti hae-mainae. 36 Hamayageya utageno hoyamona nefaa eteno nagoa kasagoya aliya vayaa hu-ma-tegeya vayana hoyalema kava yagai-mainaya vayamoya ani kavakeya hu-ma-tenae. 37 Hu-ma-tageno hoyamona nefaa eteno agaia nafanea hu-tegahe mage huno hie “Nafanenimo kea havigahae.” huno hu-teno hu-tegeno ani hoyalega umaine. 38 Vigeya ani hoyafima kava vayamoya ageteya mage huya hae “Mamona mani hoyamona nefa nafane. Nefama falisigenofena mani nafanemoa hoyaa aligahianagita agaila ago haegetao. Haesunageno falisigeno mani hoya tagai ya hapaegahie.” huya hae. 39 Huteya avaleya hoyafinagatila ai-halatu huya malaga hagayu hu-taleteya haeyageno fali-maine huno hie.
40-41 Huteno mage hie “Naa hayanagi hoyamona nefaa naa hu-ma-tegahie?” huno hama-vigegeya mage huya hae “Eteno hoyaafima kava yagai-mainaya vayala tavata me-hamaesigeya faligahae. Fali hano hisageno alu vayafe ‘Hoyanifina kava me yagaiho.’ huno hugahie.” huya hu-mainae. 42 Hageno Yisasia mage huno hama-paiye ani yafena Anumaya Koti avopina ago hapali-mainao? Mage huno hu-maineane
“Vayamoya yafa noma kigahena nago yafafena ‘Haviya hu-maine.’ huya atalenayanagi haenagaa ani yafamofena ‘Tusia kanale yafane.’ huya nomo aye-tagenale malenae. Anumayamoa ani avamete hu-mainegeta ageteta tusia kanaleyanagino tamayo aiya kava nehie huta nehune.” huno kae-maleneane.
43-44 Kae-malenegi mukia veamoya ani yafatema asaga hu-lavisayana amaugafamoa atalaga huno haviya hu-lavigahianagi ani yafamoa vaya amaugafalema asaga hu-lavisiana ai-latapeno ai-talaga talago hu-talegahie. Naa huyafe tamaha-nepauve Anumaya Koti kava yagai-mainea yana tamayapitila tamaha-faleno alu veamogami amayapi malegahie. Kanale alagama ayesaya veamogami amayapi malegahie huno hie.
45 Higeya mono note kava vayaene Falasia vayaene haviteya “Tagaife mani avame kea nehie.” huya havimainae. 46 Haviteya “Menia avaleta kina nopi ategahune.” huya hayanagi veamoya Yisasife “Aune kano maine.” huya haya yafe vaya amauhe koli huya atalenae.

- Matiu
- ←
- 21
- →

© 2002 WBT