- 2 Kolini
- ←
- 4
- →

4
Aposolo anagala mopa susufane kana humainae.
1 Anumaya Kotia kalagi ailateno “Nagai kea huhaletama hiho.” huno hulateneafe “Kasalotahae.” huta nohune. 2 Aao ani aliyama alunana falakita tagaye hisifa kavala huta veala aye-mavataga huta Anumaya Koti kea alita aiyahae huta “Mage nehie.” huta havigea nohunagi hulama huta huhaleta nehune. Anumaya Koti aufina veamogamina kelamagea hamapaunageya mukia veamoya amakualeti “Lamage nehae.” huya nehae. 3 Nehagi Yisasifena kanale mono kema huhaleta nehunageya nagoa veamoya havilamama nohayana ani veamoya hani yapima tegelege nehia atafi visaya veane mainae. 4 Satania, ma mopafi kava yagai-mainea kanomoa, Yisasi kema nohaviya veala Kalaisia kefo yaamia alino kanale humateno alino halematesia kea ohavisaya yafe Satania amaku amakesa alino aye-lileno amaulaga alino asu humainea vea kana humatene. Humategeno Kalaisia agaia tokiya hale yamaa hanea kano maineanagino Anumaya Kotienena nago avamete huana mainae. 5 Mainaageta lagaya tagaiti laugafa alita haisuna yafe mani kea huhaleta nohunagi Yisasina Anumaya Kotia taugafa aligatigahe hutenea kanoa “Anumayati maine.” huta tamaya hisunafe Yisasi aliya vaya mainone. 6 Anumaya Kotia ikaene mopaene talo humaleteno “Hani yapitila halo.” hunoma humainea kanomoa hani yama hanea taguafina aye hale-lategeta maineta Yisasi Kalaisi augosafina Anumaya Koti tokiya hale yamoa hanegeno tave-ligeta age-mainone.
7 Age-mainonanagi Anumaya Kotia agaiage ani ala tokiyamona aepaa maineafe “Veamogamina amave-lisue.” huno ani lokiya yamaa tagaila, fulu fulu veamogati tagupina malenegeta agai aliyana nealunageya veamoya nelageya “Amakaila tokiyaamia omalene.” huya Anumayamo agia alisaga nehae. 8 Mukia kanafina alu kana ya alu kana yana tagaitela falote nehigenoagi tagaila alino haviyatafana nohie. Tagesa kumo nehianagi tagesa alino haviyatafana nohie. 9 Yisasi kema huna yateti ali haviya hulatayanagi Anumayamoa otatalene. Mukia kanafina kayo kevema lamiyana ofalinone. 10 Nagi Yisasia fali-mainefiti heti-mainea haimumoa tagai taugafale hanenageya agesayafe “Yisasina haesunageno falisie.” huya hutenaya kavala menia ania huya tahaeya faligahe nehae. 11 Yisasia fanane hisia taugafale maineno tokiyaama nelamia yana amave-lisiafe tagaya ma mopafima mainona kanafina Yisasi kea huhaleta nehunageya hamaiya vai-lateya tahaegahena maiya nehae. 12 Higeya Anumaya Koti kema huhaleta huna yafe fali yamoa tagaipina haneanagi agola maige maige hisuna haimumoa tamakaipina aliyana nealiye.
13 Anumaya Koti avopina mage huno kae-maleneane
“Tamage nehie huna havina nagupi malena nametiti hu-mainoafe mani kea huhalena nehue.” huno higeya kae-malenayane.
Tagaya ania huta “Anumayamoa lamage nehie.” huta tagupi malenonafe mani kea huhaleta nehune. 14 Tagaya ago havimainone Yisasiene ailokaeta mainonafe Anumaya Kotia Anumayatimoa Yisasina fali-mainefiti alino hetitenea kanomoa tagaiene tamakaienena ania huno fali-mainesupitila ali hetilateno agaia mainelega tavaleno lategahie huta tagesa havimainone. 15 Tamakai tamaya hisunafe tagaitela kana yana falote nehianagi kasagoya veanele Anumayamo kayone yamaamoa falote higeya neagageno Anumayamoa kasagoya veala amaya nehianagia kasagoya veamoya Anumaya Kotifena muse huya agia alisaga hugahae.
Aposolo anagamoya amametitima haya yateti tokiya ali-mainae.
16 Nagi amega taugafamoa haviya hugahe hianagi mukia kanafina Anumayamoa taipamona alino haegafa hulategeta Anumayamo aliyafena “Kasalo tahae.” huta noatalone. 17 Tamage menima falote nehia kana yana afa ya kana huno fanane hugahie. Ani kana yama nealuna yafe ikapinaga haita maisuna yamoa, tusia ala yane, ohavunamaa kanale tokiya hale yana falote huno hanege hanege hugahie. 18 Ikapinaga haita maineta alisuna yafena ago havimainonafe ma mopafi yafena tagesa havi havi nohunagi oagenona yana, haenagama falote hisia kanale yafe tagesa nehavune. Ma mopafi hanegeta neagona yana fanane hugahigi noagona yana, haenagama falote hisia kanale yana afaa agola hanege hanege huno hanegahie huta nehune.

- 2 Kolini
- ←
- 4
- →

© 2002 WBT