- Aposolo
- ←
- 17
- →

17
Tesalonaika vayamoya Poloene Sailasiene hanaegahe humainae.
1 Poloene anagaamoyaene Amifipolisi kumala mogaseya Apolonia kumala mogaseya Tesalonaika kumate uvayi humainae. Ani kumatela nagola Yuta vayamogami mono nona hane. 2-3 Haneanagino Poloa mukia kanafima nehia kava huno tagufa (3) Sapati yupa ani mono nopina haino Anumaya Koti kema kae-malenaya autamafitila aepaa hugafino mage huno hamapaiye “Anumaya Kotima taugafa aligatigahema hutenea kanomoa tusia agata aigeno fali-maine. Fali-mainefitila eteno heti-maine. Ani Yisasina Anumaya Kotia taugafa aligatigahema hutenea kanomofe tamahanepauve.” huno humaine. 4 Higeya nagoa Yuta vayamoyaene kasagoya Anumaya Koti agima alisaga nehaya Kaliki vayaene amakima hanea aneyagaene Yisasife haviya amakupi maleya amametiti huteya Poloene Sailasigani anakave tokaeya umainae.
5 Tokaeya umainaya yateti Yuta vayamogami amaipamoa haviya nehae. Higeya kefo kava nehuya felu mailiteya nehaya vayalagiya vaya atagu nefaya kumapi mainae. Maineya vayayaga amavaleya melitalu humaleteya ani kumate vayamogamina amaku amakesa huya ali hetigeya Yesoni note uya nomaa moyenafa huya Pologani Sailasiganina anavaleya alitalu humainaya veamogami amayapi anategahe haimainae. 6 Haiteya atiyegetayana higeya oanakeya Yesoniene nagoa Yisasi anagaene amavayu huya ani kumate kava vayate amavaleya uvayi huya mage huya hae “Mani vayamoya mukia kotega ute ete huya veamogamina mono kea ali haviya hume hume menia tagai kumate emainae. 7 Emainageno Yesonia nomaafi amavaleno amategeya maineya ala sauve kanotimoa, Sisama humainea kea ali haviya nehuya mage hae ‘Alu sauve kanoti maine. Ani kanomo agia Yisasie.’ huya humainae.” huya humainae. 8-9 Hageya melitaluma humainaya veamoyaene ani kumate kava vayamoyaene ani kea haviteya amakesa kumo huteya “Kina nopima ovisayafena monea tamitetama ugahae.” huya hageya Yesoniene nagoa vayaene monea hageya amamitageya amatalageya umainae.
Pologani Sailasigania Pelia kumate uana Yisasi mono kea hamapai-mainae.
10 Aupaa ani kege kanoa Yisasi anagamoya Pologani Sailasiganina hunatageana Pelia kumate vaayamogani Yuta vayamogami mono nopi mo haifale-mainae. 11 Pelia mainaya veamoya Tesalonaika kumate mainaya veala amakaseya kanale amaku amakesaene veane mainageno Poloa Yisasi kea hamapaigeya haviteya aluya huno nehamaiye. Haviya amakupi maleteya mukia kanafina “Tamage nehifi havige nehie?” huya Anumaya Koti kema kae-malenaya kefina hapaliya ati ayemainae. 12 Naa nehuya kasagoya Yuta vayamoyaene kasagoya Kaliki aneyaga amakima hanea aneyagaene kasagoya Kaliki vayayagaene Yisasifena haviya amakupi maleya amametiti humainae. 13 Amametiti hayanagi Tesalonaika mainaya Yuta veamoya haviyana “Poloma Anumaya Koti kema Pelia kumate veama hamapaiye.” huya haya kea haviteya anile evayi huya alitalu humainaya veamogami amaku amakesa meli haviya humainae. 14 Ali haviya hageya Yisasi anagamoya aupaa Polona hutageno hageli kahaepatega tavigeana Sailasigani Timotigania anile Pelia mainae. 15 Mainaageya avagi huya umainaya vayamoya Polona Atenisi avaleya umainageno Poloa mage huno hamapaiye “Sailasigani Timotiganife ‘Tanakaya aupaa hutana nagaitega eo.’ hutama hanapaiho.” huno hamapaigeya ataleya umainae.
Poloa Atenisi kumate mono ke huhaleno humaine.
16 Vageno Poloa anakava maineno ageana Atenisi kumatela kasagoya yafateti talo humalenaya afa anumayayaga malenageno mogeteno aipamoa tusia haviya humaine. 17 Aipamoa haviya higeno Yuta vayamogami mono nopi haino Yuta veanene Anumaya Koti agi alisaga nehaya Yuta vea omainaya veanene Anumaya Koti kea huhaleno amakaiene huge havige humaine. Mukia kanafina veane atagu nefaya kumapi maineno anifima mainaya veamogamina Anumaya Koti mono kea hamanepaino huge havige humainae. 18 Hamanepaigeya nagoa Epikuliaene Sitoikiene ala havi haviya alilinaya vayaamimoyaene ke ovai ovai nehageya alitalu humainaya veamoya haviteya nagoamoya Polofe mage huya hae “Ma kanomoa na ke huliteno nehie?” huya nehageya nagoamoya Poloma Yisasifeene fali-mainefiti hetimainea kanale mono kema hamapaiya kehe mage huya humainae “Alu kumate anumayahe nehifi?” huya humainae. 19 Huteya agai ke havigahe Aleopagusi Kanisole vayate avaleya uteya Polofe mage huya havigae “Kagayama haegafa kema hamapaina kea havigahe nehunagi tahapaiyo. 20 Kekaama havunana alua augafa kema hanageta havuna kemo aepaa havisune huta nehune.” huya humainae. 21 Mukia Atenisi mainaya vayaene yoka emainaya vayaene mukia kanafina haegafa kema hisaya ke havisaya yafena tusiya huno nehamaiya vayalagiya alu kavala ohisaya amakesa nehae. 22 Hageno Poloa Aleopagusi kanisole vayamogami amunopi hetino mage huno humaine Atenisi mainaya vayamogatama nagaya agoana tamakaya aluya hutama afa anumayamo mono kea tokiyaage hutama nehaya vaya mainae. 23 Mainagena nagaya vaiyatete nehuna agoana yafateti talo humalenaya afa anumayamogami amakima alisaga nehaya afa anumayatamimona agetena nago yafa folamole mogoana ani yafatela mage hutama kae-malenae “Oagenona anumayamogae.” hutama kae-malenagena agoa kanomofe “Oagenona kanomo agima alisaga nehune.” hutama kae-malenaya kanomofe aepaa hugafina tamahapaigahugi haviho. 24 Anumaya Kotia ma mopaene mukia mopafima hanea yaene talo humalenea kanogino mukia ikapinaga yaene mopafi yaene kava yagai-mainea kanogino veamoya amayateti kimalenaya nopina nomaiyane. 25 Tagaya tayapitila nago yana haomaegahune. Agaia mukia veamogami hamaimuene mukia yama amaminea kanogita hanaa huno nago yamaa omaleneanagita aya hugahune? 26 Anumaya Kotia nagoke tototimona hagoteno talo humaleteno ani kanofiti mukia ma mopale mainaya nofi veala ali falote humatene. Humateteno “Ma kote kote maiho.” huno amateteno kasagoya vaya maisaya kanaamiene agaia humatene. 27 Amakaya Anumaya Kotina amaku amigahena ati yege yege huya Anumaya Koti aepaa havisae huno ani kavala humaineane. Tamage agaya alulega omaigi tagaiene nagoke nagokemogatiene tokaeno maine. 28 Maineanagita agaiage tahaimula tamigeta vaiyatete huta mainone. Ani kehe nagoa tamakai avoma agelinaya vayamoya mage huya humainae “Tagaienena agaia lategeta nafaneyagaa mainone.” huya humainayane. 29 Higeta tagaya agaia latenea nafaneyaga mainone. Havigu lagaya ma lagesa havisunagi “Anumaya Koti aepaa tagesafitila yafatetiene kapaletiene kanileta yafatetiene kanaleya huta talo humalenaya augafa kanoe.” huta ohisune. 30 Nayona Anumaya Koti aepaa mukia veamoya ohavinayanagino Anumaya Kotia kasagoya kea ohuneane. Nagi menia mukia ma mopale veafena tokiyaage ke huno mage hie “Tamakua aiyahae hutama nagaitega eho.” huno humaine. 31 Anumaya Kotia mukia ma mopale veamogamina fatago huno kaiyekema humatesia kanafina ago hapalino ani kaiyekelema yagaisia vemona ago ali hetitene. Ani vemofe “Veamoya havilama huya havisae.” huno fali-mainefitila ali hetitene huno humaine. 32 Higeya “Fali-mainefiti ago ali hetitenema.” hia kea haviteya nagoa veamoya kigi huya akaya atageya nagoa veamoya mage hae “Nagoene mani kea hugeta havimano.” huya humainae. 33-34 Nehageno Poloa neamataleno umaineanagi nagoa veamoya agai akave neuya Yisasife haviya amakupi maleya amametiti hu-mainae. Amametiti humainaya veapitila nago kanomo agia Tionisiusie Aleopagusi kanisole kano maineane. Nago amo agia Tamalisiene nagoa veanene amametitia humainae.

- Aposolo
- ←
- 17
- →

© 2002 WBT