- Luku
- ←
- 24
- →

24
Yisasia falimainefiti eteno hetimaine.
1 Sota yupa kola otinegeya ani aneyaga ago talo tala humalenaleti manaage masavena aliya Yisasina hevaitenaya komulega umainae. 2-3 Uya mogayana komumo avayalema aiso humalaya yafana ago alikeli-talenageno avayalela omalegeya ani yafakapi hai faleya mogayana Yisasi augafa omalegeya mogemainae.
4 Omalea yafe “Hanate hane?” huya tusia amakesa nehavigeno anile tole kanolatana efeage huno alave alave hia kena failiana evayi hae. 5 Evayi haageya aneyagamoya ageteya tusi koli huya ape hageana ani tole kanolatamogania mage huana hae “Naa higetama afaa mainea kanohena falimainaya vayamogami matimatipina ati neayae? Mafina omaigi fali-mainefitila ago hetino umaine. 6 Kalili mainenoma tamahapai-mainea kea tamakesa hinagetama haviho. 7 Mage huno humaineane ‘Ikapinagati emainoa kanoa vayamo natenea kanomonia kefo kava nehaya vayamoya natafa huteya yafaga yosale nili nahaeya nasaisagena faligahue. Falisugeya komufi hevainatesagena tole kana maitena fali-mainesufiti etena hetigahue.’ huno humaineane. Ani kehena tamakesa havitama havilama hutama haviho.” huana hae.
8-9 Haageya Yisasima humainea kehe amakesa haviteya matimatila ataleya vayaamoya agaya yaene haviya kene Yisasina alevenia (11) anagaamoyaene nagoa veaene hamapai-mainae. 10 Magatala kumate Maliaene Yohanaene Yemesina itaamoa Maliaene nagoa aneyagaene Yisasienema tokaeya nemaiya anagala hamapai-mainae. 11 Hamapaiyanagi amakesa haviteya “Afa ke nehae.” huya nehuya amakupi maleya amametitia ohunae. 12 Amametitia ohayanagi Pitaa hetino aiyayeno hevaitenaya yafakapi mope humaineno ageana Yisasina aye-gasagitenaya kenaage mogeteno agesa havi havi huno nomaalega eteno umaine.
Tole kanolatamogania Emeasi katega Yisasina agemainae.
13 Ani kanafina Yisasienema tokaeana nemaia kanolatana Emeasi kumate ugahe katega vaana anima vaa kamoa Yelusamuti Emeasi umainea kamoa osia ayaayaa alevenia (11) kilomita hane. 14 Ani tole kanolatana katega neuana ani kanafima humainaya kavafe kea kea hume hume umainae.
15 Neuana ani yafe kea kea hume hume neuana agaila havigegeno agaila havigegeno hume nevaageno Yisasia evayi huno anakave eno anakaiene tokaeya umainae. 16 Neuya anakaya agaanagi anaulaga alino aiso higeana Yisasina agelama huana oagenae. 17 Agelama ohaageno Yisasia mage huno hanavige “Naafe kea kea hume hume nevae?” huno hanavigegeana anile hetiana maineana anaugosa ayegatule-taleana mainae.
18 Nago kanomo agia Kaliopasia mage huno hie “Kagaya Yelusalemu kumate natu kano mainano? Mukia natu umainaya veamoya ani kanafima falote humainea kavala ago agemainayanagi kagaikage oagenano?” huno hie. 19 Higeno Yisasia mage huno hanavige “Na kavafe nehae?” huno hanavi-gegeana mage huana hae “Nasaleti Yisasi kehena ohavino? Ani kanoa aune kano maineanagino Anumaya Koti aulagafiene veamogami amaulagafiene tusiya huno tokiyaage yana talo nehuno tusia hetofa ke tahanepaiya kanoe. 20 Tahanepaiya kanogi tagai mono note kava vayaene kava vayatiene atafa huya kaiyeke huteteya ‘Faligane.’ huya yafaga yosale nili haeya asaigeno falimaine. 21-23 Fali-maineanagi tagaya agaifena Anumaya Kotia taugafa aligatigahe hutegeno emainea kanoe huta tametiti nehune. Nago yana olaga kanoa hae-mainayanagi menia tagaiene nemaiya anemoya natekefa hatilaviya Yisasina hevaitenaya komulega mogayana Yisasina augafa omalegeya mogeteya eteya eya mage huya me lahapaiye ‘Tagaya ensole kanolata agonageana mage huana tahapaie ‘Yisasia ago hetimaine.’ huana haa kea tahapaigeta neone.’ huya me hageta tagaya tusiya huta atalitalu humainone. 24 Atalitalu hunanagi nagoa tagaiene nemaiya vayamoya ani komulega uya mogayana aneyagamoyama haya kemoa mukia tamage hae. Ani kavala humaineanagi Yisasina oagenae.” huana hapaie.
25 Hapaigeno Yisasia mage huno hie “Tanakaya tanakesa nohavie. Mukia kema Anumaya Koti amaune vayamoyama kae-malenaya kea havilama hutana tanakupina omalenae. 26 Anima amaune vayamoya mage huya kae-malenayane ‘Anumaya Kotia taugafa aligatigahema hutesia kanomoa tusia augafa agata aisia yana aliteno tokiya hale yamaaene kumaalega eteno ugahie.’ huya kae-malenaya kea ohavinao?” huno hanavige. 27 Nehuno Mosesema kae-malenea kemona aepa heno mukia Anumaya Koti amaune vayamoya agaifema kae-malenaya kemo aepaa hugafino hanapaiye.
28-29 Hanapaigeana ugahema vaa kumatela ago uvayi haageno Yisasia nagoene hume hume ugahe hianagi anakaya atafa huana mage hae “Taagaiene faegane. Yagemoa ago tavifalesigeno aupaa hani kigahie.” huana haageno anakaiene faigahe noanifinaga haifalemaine.
30-31 Haifaleno mopale maineno anakaiene kave negahe kaihame kana maya alino nunamu huno muse huteno aposino neanamigeno anile anaulagamoa aigali higeana Yisasina agelama nehuana “Agayamagae.” huana nehaamaa anile fanane higeana nagoene Yisasina noagae. 32 Ani yafena anakaiani mohu mehu huana mage hae “Vaeha taagaya katega neoageno agaya kanale kea taahapaino Anumaya Koti ke kae-malenaya autamafi hanea kemona aepaa hugafino taahapaigeno taaipamoa hetigeno taaguamoa tusia muse hie.” huana hae.
33 Huteana aupaa hetiana eteana Yelusalemu vaana Yisasina alevenia (11) anagaamoyaene nagoa veayagaene alitalu huya mainageana momake-mainae. 34 Momakaageya mage huya hanapaiye “Tamage Anumayatimoa fali-mainefitila ago hetigeno Saimonia agemaine.” huya hanapaiye. 35 Hageana anakaya kategama humainea kavamo avagea hamapaiana mage hae “Kaihame maya alino aponesigeno anile taaulagamoa aigali higetaa Yisasina agelama hutaa agoe.” huana hamapaie.
Alevenia (11) anagaamoya Yisasina agemainae.
36 Ani kea maiana nehaageno amunoamifi mo hetimaineno mage huno nehie “Tamaipamoa yasi nehinagetama maiho.” huno hamapaiye. 37 Hamapaigeya amakaya tusia koli nehuya atalitalu haya yafe Yisasifena “Hakalo emaine.” huya tusia koli hae. 38 Koli hageno Yisasia mage hie “Naa higeno tamaipamoa kanaage nehie? Naa higeno tamakesamoa tole-lole nehae? 39 Tamakaya nayaene naiyaleene ageho. Nagayamagae nagainia emainoe. Naugafalela navate hutama ageho. Hakalomona augafa ameene ayamufaene omalenegi nagaila naugafa nameene nayamufaene hanegi neagao.” huno hamapaiye. 40 Ani kea nehuno aiya ayana amavelie.
41 Amaveligeya ageteya tusia muse nehuya “Tamage nehifi havige nehie?” huya tole amakesa haviya amakesa havi havi nehageno mage hie “Nesua kavela haneo?” huno hamavige. 42-43 Hamavi-gegeya atafi kaemale noyame aliya amigeno alino amaulagafi mata mata huno nemaine.
“Mukia tamaulaga agaya yafena veala hamapaiho.” huno humaine.
44 Yisasia mage hie “Tamakaienema tokaena mainoa kanafina mage huna tamahapai-mainoe ‘Mukia nagaifema Mosesema kae-malenea kene Anumaya Koti amaune vayamoya kaemalenaya kene Yagame Avopi kaemalenaya kene mukia anima kae-malenaya kemoa falote huno tamage hugahie.’ huna tamahapai-mainoane.” huno hie.
45 Huteno anima kae-malenaya kemoa amakesa halenegeya havilinae. 46 Havilinageno “Mage huya kae-malenayane ‘Anumaya Kotia tamaugafa aligatigahema hutesia kanomoa tusiya huno agata aisigeno falisigeya hevaitetesageno tole kana augafamoa komufinaga haneteno fali-mainesifitila eteno hetigahie.’ 47 Hetisigetama tamakaya Yelusalemu aepa hetama mukia mopale kumayagalega ute ete hutama mage hutama hamapaiho ‘Yisasia tamaku tamamena ago aligatiafe tamakesa havitama kefo yatamihena tamakua aiyahae hisagenoa Anumaya Kotia aigetamateteno kefo yatamia atalelamategahie.’ hutama hamapaisayafe kae-malenayane.
48 Mukia tamaulagafiti agemainaya kavafena hamapaiho. 49 Haviho nagaya Nenafama ‘Tamamigahue.’ huno humainea kanomona Alu Aotage Avamula tamakaite hutesugeno egahie. Egahianagi tamakaya mani ala kumate mainegeno eno anafinagati tokiya tamamisigetama alitetama nagaifena mo hamapaiho.” huno humaine.
Anumaya Kotia Yisasina eteno avalegeno ikapinaga haimaine.
50-51 Ani kea huteno amavaleno Petani kumate umaineno ayana alisaga huno mage huno hie “Anumaya Kotia tokiyaaleti tamaya hisie.” huno nehigeno Anumaya Kotia avalegeno ikapinaga haimaine. 52-53 Haigeya Yisasi agia alisaga nehuya tusia muse hume hume Yelusalemu eteya umaineya muki kanafina efi efi huya ala mono nopi maineya Anumaya Koti agia alisaga humainae.

- Luku
- ←
- 24
- →

© 2002 WBT