- 1 Kolini
- ←
- 10
- →

10
Havigu ayelavataga hisia yapi asaga hu lavisunagi kayeta maisune.
1-2 Nafunagana-gatama Yuta taginagomo-gamifena tamakesa havisae huna nehue. Mosese akavema umainayana nago siamoa mukia aiso humateneno kana amaveligeya kanaleya huya vayana mukiamoya Haesa tina lakae-mainayafe Moseseene ailokaeya maineya siatetiene hage litetiene tima fale neamataya avame kavala humaine. 3-4 Mukiamoya ti omale kotega umaineya nagoke ikapinagati kaveene yafapiti falote hia alu aotage tiene ne-mainae. Ne-mainagi ani yafana Kalaisie. Agaya maineno amakaiene vaiyatete humaine. 5 Mukiamoya nayanagi kasagoya veamoya Anumaya Koti kea akave omalageno Anumaya Kotia musena hu oamateno amatalegeya nagoa veala faligeya amaugafa kame kopi atalegeno mopagopi haneme umaine.
6 Naama humainaya kavala tagaiti hulamakesa hisunafe hu-mainayanagita amakaya humainaya avamete huta age lahaye nehuna kavala ohisune. 7 Nagoa veamoya afa anumaya, amayateti talo humaleteya amakua amiteya Anumaya Koti kea atalenayane. Tagaya ani kavala ohisunafe Anumayamo avopina mage huno kae-maleneane
“Afa anumayamofena muse huya kaveene tiene neteya amoa ayeya anene yokaloa lemainae.” huno avopina kae-maleneane.
8 Nagoa veamoya kumai haya yateti nagoke yupa tueti tali tausenia (23,000) veane fali hano humainae. Naa humainayafe tagaya kumai kavala ohisune. 9 Anumayamofe “Ma kava huo.” huya ayevataga hayafe osifavemoya hamae hano hageya fali-mainagi ania huta Anumayamona ayevataga ohisune. 10 Nagoa veamoya “Anumayamoa havi kava nehie.” huya kalu kalu ke hutageno ensole kanomoa nagoa veala me hamaegeya fali-mainayane. Tamakaya Anumayamofena kalu kalu kea vaioateho.
11 Mukia anima falote humainea yana ageteta fatago huta maisunafene huno Anumaya Kotia avopina kae-maleneane. Tagaya menima mainona kanafina mopamoa aupaa fanane hugahe nehiafe mani kea haviteta kefo yana ohisunafene huno kae-maleneane.
12 Naa humaineafe “Kanaleya huta heti-mainone.” hutama nehisaya veamogatama havigu asaga hu laviyafenagi yagaitama maiho. 13 Yagaitama mainesageno kana yano “Havi yama hiho.” hunoma ayelamavataga hisia yano falote hisiana ani yana tamakaitamige ayelamavataga nohigi mukia veala ania huno ayemavataga nehie. Naa nehianagi Anumaya Kotia huno tokiya vaino humalenea kele tole agesa ohavinegi ani kele akave maleno tamaya hugahie. Ayelamavataga hisigetama “Tokiyania omalene.” hutama hugahe hageno tokiya vaitama maisayafe Anumaya Kotia tusiya huno tamaya huno “Haegafa katela male viho.” huno tamave-ligahie.
Anumaya Kotiteene Kefo Avamuteene tolemogani anakia alisaka ohiho.
14 Nahau-mainea nafunagana-gatama ago fali-mainaya veamogamife “Anumayati maine.” hutama amakisana nevaiya yana ohiho. Anumaya Kotifekeya muse huteho. 15 Tamakaya tamaku tamakesaene veane mainagi tamahapaisua kea havitama ali fako hiho. 16 “Kalaisia tagai kefo yafene huno fali-maine.” huta tagesa havi havi hisuna yafe nofi alagamo tina, Kalaisi kolanagita alita Anumayamotega muse hutama nonana Kalaisi kolana tokaeta nenone. “Kalaisia augafa agata aimainea yamo kefo yatia ago alitalene.” huta maya alita aposita nenona yamo Kalaisi augafa tokaeta nenone. 17 Nagoke maya haneanagi mukia veamogata nagoke mayafiti aposita nenonafe tagaya nagoke veane nagoke kanomo augafa kana huta mainone.
18 Tamakaya tamakesa haviho Yuta veamoya Anumaya Kotitega sipi sipi heya kae-salamana heteya tokaeya anifiti aliya neteya Anumayamoene nagopi ailokaeya mainayane. 19 Manima hua kemo aepaa haviho. Ago fali-mainaya veafe “Anumayati maine.” huya afu heya amakisana vaiya amamiya yamoa afa kava humainae. Anima fali-mainaya veamogamina tokiyaamia omalene. 20 Tokiyaamia omalenegi nagaya tamahanepauve Yisasi kema nohaviya veamoya Kefo Avamumo kavela malenagi Anumaya Koti kavela omalenayane. Kefo Avamuene ailokaetama omaisae huna nehue. Ani kavela oneho. 21 Havigu tamakaya “Kalaisia tagai kefo yafe huno fali-maine.” hutama Anumayamo kapufiti nenetama Kefo Avamumogami neamamiya tina mo neyafenagi ani kavala tamage hutama ohiho. Havigu tamakaya Anumayamo kave nenetama Kefo Avamumogami amamiya kaveene neyafenagi ani kavala ohiho. 22 “Ani kava nehisunageno Anumaya Koti aipamoa haviya hisie hutama nehao? Ifi tagai tokiyamoa agai tokiya agase-maine.” hutama nehao? Aao, naa kavala ohune.
Mukia kanafina Anumaya Koti agi alisaga hisune.
23 Nagoa veamoya mage huya nehae “Mukia hisuna kavala kahe okineanagita afaa hugahune.” huya nehayanagi ani mukia yamoa taya ohugahie huna nehue. Mukia kavala kahe okineanagita afaa hugahunanagi mukia ani yamoa Yisasife havita tametiti humainona yamona alilokiya vai oategahie. 24 Tagaiti laugafa hamaesia yafekela tagesa ohavisune. Aao, alu veamogami yafe tagesa havita amaya hisune.
25 Maketifiti afumo amea miya hugahema vinutamahena “Kefo Avamuma amaminaya afuo? Nesunana haviya hulatesio?” hutama tamakuafinaga havio-ketama afaa miya hutama neho. 26 Anumayamo avopina mage huno kae-maleneane
“Ma mopaene mukia mopafi hanea yaenena Anumayamo yamaage hane.” huno humaineane.
27 Yisasi kema nohavisaya veamoya “Etama kavela me neho.” huya hisagetama vinutamahena tamakesa ohavitama tamamisaya kavela afaa neho. Havigu tamakuamoa “Havi kava nehae.” huno hisagetama havioketama afaa neho. 28-29 Negahayanagi nago kanomoa “Ma kavela Kefo Avamumo kae-salamana hutaya kavele.” huno hisigetamahena afaa onetama ataleho. Tamakai tamakuamoa “Havi ya nehae.” huno hisia yafeene kahanepaiya kanomo agua ali haviya huyafenagi ani kavela oneho.
Ani kave nesuana nago kanomo agua ali haviya hu-yafenagina nagaya ani kavela nesuo ifi onesue? 30 Nagaya ani kavela Anumayamotega muse hutena nesuana naa hinageno nago kanomoa nagaya anima muse hutena noa yafena “Havi kavala nehane.” huno kea nenamake?
31 Kave nesao aliya alisao mukia yama hinutamahena Anumayamo agia alisaga hisaya yafeke hiho. 32 Yuta vealo, Yuta vea omainaya vealo, Yisasife haviya amakupi malenaya vealo, mukia veamogami amaufina kanale kavakeya hiho. Havigu havi kava hisageno ani kefo yamoa amaiyafi akoya yamo ayea kava hinageya asaga hu-lavisagi. 33 Nagaya mukia kavama nehuana nagai nahaisia yafe nagesa ohavina mukia Anumaya Kotia veamogamina amaku amamena aligatisiafene huna hamaisifa kava nehue.

- 1 Kolini
- ←
- 10
- →

© 2002 WBT