- Maki
- ←
- 2
- →

2
Yisasia aiya aya falimainea kano alino kanale hutene.
1 Yisasia aupa kana kanoa maiteno Kapaneamu kumate eteno nomaafi “Emaine.” haya kea veamoya havimainae. 2 Haviteya veamoya melitalu hageno nomaafiene nosimekaenena hiya higeya nagoa veala fiategaenena maisaya yana omalegeno Yisasia Anumaya Koti kanale mono kea hamapaiye. 3 Hamanepaigeya foa (4) vayamoya nago kanoa aiya aya falimainea kanoa hagifanale avaleya faeteteya Yisasite avaleya ae. 4 Ayana kasagoya vea hiya haya yafe kana omalegeya nogatofulega haiteya Yisasi maineamaaleti hanae yosa alisaga humaleneya ani hagifanale kali kanoa atalageno Yisasina avate elavimaine. 5 Elavigeno Yisasia “Ma vayamoya nagaife haviya amakupi maleya amametiti hae.” agesa haviteno kali kanohe mage hie “Nafanenimoga nagaya kahanepauve ago aigekatena kefo yakaa atalegatoe.” huno hapaiye.
6-7 Higeya kahegi kema havilinaya anagamoya anile mopale emaineya amakaiami amakuafiti mage hae “Naa higeno mani kea nehie? Ma kanomoa Anumaya Kotifena huhaviya huneate. Nagoa vayamoya aigetateya kefo yatia ataleotategahayanagi Anumaya Kotia agaiage aigetateno kefo yatia atalelatesia kanoa maine.” huya hae. 8 Hageno Yisasia aupaa amakuafinaga haviya kea agupi ago haviteno mage huno hie “Naa higetama mani kea tamaku tamakesafinaga nehaviye? 9 Nagayama huna hisua kea hana kemo kanaagela humaine? ‘Aigekatena kefo yakaa atalenegatoe.’ huna hisua kemoo? Ifi kali kanomofe ‘Hetika hagifanakaa alisaga hulika vuo.’ huna hisua kemoo? 10-11 Nagaya ikapinagati emainoa kanoa vayamo natenea kanomona ma mopale mainena kefo yafe aigetamatena kefo yatamia atalelamatesua tokiyania hanea yafema havisaya yafe nago kavala huna tamaveligahue.” nehuno kalima alia kanohena mage huno hie “Hetika hagifanakaa nealika nokalega vuo.” huno hapaiye. 12 Higeno ani kali kanomoa aupaa mukia vea amaulagafi hetino hagifanaa nealino hatilavimaine. Hetino via yafe mukia melitalu huya mainaya veamoya tusia amamayo aigeya Anumaya Koti agia alisaga nehuya mage huya hae “Menia ma yupa noagona tokiyaage yana neagone.” huya hae.
Yisasia Livaife ke humaine.
13 Yisasia amataleno Kalili tikotumo agegayalega nevigeya mukia veamoya agaitega molitalu hageno Yisasia humavelie. 14 Vilegati nago kanoa mogeana ani kanomo agia Livaie Alafiusi nafanea mogeanagi Livaia musufa ya huno vaya amaugafaleti takisi mone aliliteno nehia kanogino opisi nomaale mopale mainegeno Yisasia ani kanoa mogeteno mage huno hapaiye “Kagaya nakave eno.” huno higeno Livaia hetino Yisasina akave umaine.
15 Haenaga Yisasia Livaina nomaafi kave mo nenegeya mukia musufaya huya amaugafaleti takisi mone nealiya vayaene nagoa kefo yama nehaya vayaene Yisasiene tokaeya nemaiya anagamoyaene ani nopina tokaeya maineya kavela nenae. Ani yupa kasagoya vayamoya Yisasi kea haviteya akave umainae. 16 Yisasia ani kefo yama nehaya vayaene vaya amaugafaleti takisi miya nealiya vayaene kave nenegeya nagoa kahegi kema havilinaya Falasia vayamoya mogeteya Yisasiene tokaeya nemaiya anagafe mage huya hae “Naa higeno Yisasia amaugafaleti takisi monema nealiya vayaene kefo yama nehaya vayaenena kavela nene?” huya hamavigae. 17 Hamavigageno Yisasia ani kea ago haviteno kenonaamia mage huno hamapaiye “Afaa kalima noaliya veamoya tota kanalega ougahagi kali veake tota kanalega ugahae. ‘Fatago vea mainone.’ huya nehaya veafe ke hugahe nagaya omenogi kefo yama nehaya veafe ke hugahe emainoe.” huno hie.
Yisasia kavema monesiya yafe humaine.
18 Nago yupa Yoniene tokaeya nemaiya anagamoyaene Falasia vayamoyaene kave monesiya yafe nagoa vayala Yisasite eya mage huya havigae “Naa higeya Yoniene tokaeya nemaiya anagaene Falasia vayaene kavela mosiya nemaiyanagi kagaiene tokaeya nemaiya anagamoya kavela nege nege huya nemaiye?” huya hae. 19 Hageno Yisasia mage huno hie “Nago kanomo ama faiya esageno avaya heno nesia imu kisia yupa vayaamoyaene tokaeyama maisayana ani vayamoya kavela mosisao? Aao ani kanoa maineanagiya moosigahae. 20 Moosigahagi haenaga alu kana falote hisigeya kame vayamoya ama alisia kanoa atafa huya amakaipiti avalesageya ani kanafina mainesaya vayaamoya hamau huteteya mosigahae.
21 Nago kanomoa haegafa kena alino atafa kenalela maleno ohatigahie. Maleno hatisiana haegafa kenamoa taga huno ali haviya hugahie. 22 Nago kanomoa haegafa nofi alagamo timaa takino atafa mememo augafa ti keayopina otakigahie. Takisiana ani limoa kanuka hesigeno ti kena falo huno takilavinageno ani liene keayoene ali haviya hugahie. Haegafa nofi alagamo timaa hefino haegafa meme augafamo ti keayopi takino vaino.” huno humaine.
Yisasia Sapati yupa aliyama noaliya yafe humaine.
23 Nago Sapati yupa Yisasiene agaiaenema tokaeya nemaiya anagaene atili hoyafi neuya atilia kalemainae. 24 Negalageya nagoa Falasia vayamoya ageteya Yisasife mage huya hae “Ago Sapati yupahena nagalu humalenaya kea neatagayae.” huya hae.
25 Hageno Yisasia mage huno hie “Tamakaya Tevitia agaima avagi huya vaya vayaene amakategeya humainaya yafena nayoma kaemalenaya kea hapalitama ohavinayanagitama nehao? 26 Amakategeno Anumaya Koti nopi haino afa vayamoya onegahae mono note kava vayala amakaiamige negahae.’ huya nagalu humalenaya kavela Anumaya Koti aulagale malenaya kaihame maya Tevitia neneno tokaeya umainaya vayaaene amamigeya nemainae.” huno humaine. Ani kanafina Apiataa ala mono note uhagote mainea kava kano mainea kanafine.
27 Yisasia Falasia vayafe mage huno hamapaiye “Vayamoya maifalu hisaya kana Anumaya Kotia Sapati kana talo humalenegi veamoya ani kanamona atafa hisaya yafe veala talo ohune. 28 Ikapinagati emainoa kanoa vayamo natenea nafanemona Sapati kanamona kava yagaimainoe.” huno hie.

- Maki
- ←
- 2
- →

© 2002 WBT