- Matiu
- ←
- 14
- →

14
Helotia Yisasifena “Li fale-neamatea Yonie.” huno agesa havimaine.
1 Ani kanafina Helotia sauve kanogino Yisasia mukiama hu-mainea kavamona avagea havimaine. 2 Haviteno Helotia agaia aliya vayaahe mage huno hie “Ma kanoa Yonie, tima fale-neama-tea kanoa, fali-mainefitila ago heti-maineafe ayapitila tokiyaage avame yana nehie.” huno hie.
3-4 Helotina aganaamo agia Filipie. Filipi amo agia Helotiasie. Helotia Helotiasina kumai a ali-tenea yafe Yonia Helotife mage huno hie “Anumaya Koti kea ali-tagaeka ali-tenane.” huno hu-mainea yateti Helotia Yonina atafa huno tokiya nofiteti nofi kiteteno kina nopi hu-tene. 5 Nofi huteteno Helotia Yonifena “Haesugeno falisie.” huno hianagi mukia veamogamife koli hu-maine. Ani veamoya Yonifena “Aune kano maine.” huya haya yafe ohaene.
6 Ohaenegi nago yupa, Helotina atenea kanahe, huya muse hu-taya yupa nagoa veamoya Helotiene melitalu hu-mainageno Helotiasina munaamoa mukia veamogami amunopi amoa aye-maine. Neayegeno anima ayea yafena Helotia tusiya huno musena hu-maine. 7 Nehuno ani munafena mage huno hie “Nagaya tamage Anumaya Koti aulagafi kaha-nepauve kahaisia yafena hisanagena afaa kamigahue.” huno hu-maine. 8 Higeno ani munamona itaamoa nagoa agu agesa amiteno mage huno hie “Yonia ti fale-neama-tea kanomo ageya fakalika agenopaa ai-fakalika yopafi maleteka me namio.” huno hie. 9 Higenoa ala sauve kanomo aipamoa tusia kanaage higeno Anumaya Koti aulagafima huno lokiya vai-malea yafeene mainaya vayaamofeene agesa haviteno aliya vayaahe mage hie “Ani munamo kea ali hipoya hiho.” huno hu-maine. 10 Huteno aliya vayaa hu-mategeya kina nopinaga Yonina ageya mo fakali-talenae. 11 Fakaliteya hatagama haya anumaa yopafi maleteya ani munala aliya memigeno itaamotega alino umaine. 12 Yoni anagamoya augafaa me hipoya huya mo he-vai-teteya Yisasina mo hapai-mainae.
Yisasia faefu tausenia (5,000) vayamogamina kavela amamine.
13 Hapaigeno Yisasia ani kea haviteno tipi kalefi haisaga hu-maino kame kotega umaine. Vigeya mukia veamoya ani kea haviteya kumaamileti mopafi akave uya anile umainae. 14 Yisasia tipi kalefiti hati-lavino ti agegayalaga maineno ageana kasagoya melitalu hu-mainaya veamogamina amaketeno kalagi ai-mateno kali nealiya veala alino kanale hu-ma-tene.
15 Une kigeya agaiene tokaeya nemaiya anagamoya agaite mage huya me hae “Tagaya vaya omai kaiyaga mainonanagino hani-kisia yafe mukia veamogamina hu-ma-tesanageya kumama hanesilega ute ete huya nesaya kavela miya hisae.” huya hae. 16 Hageno Yisasia mage huno hama-paiye “Naa hinageya ugahae? Tamakaitami kavela amamiho.” huno hie. 17 Higeya mage hae “Tagaipina osi kave kanoa hane faefua (5) mayaene tole noyame kanoagi huno hane.” huya hae. 18 Hageno “Ani kavela alitama eho.” huno hu-maine. 19 Huteno Yisasia mage hie “Mukiamogatama alitalu hute hute hutama apete mopale maiho.” huno higeya mopale mainageno Yisasia faefua (5) mayaene tole noyamene alino ikapinaga age-saga huno Anumaya Kotitega huno muse huteno ani maya kolino agaiaenema tokaeya nemaiya anagaa amamigeya mukia veala amamite amamite hu-mainae. 20 Hageya mukia nageno amamu higeya atalaya atupa-tapaa aliya tuelufua (12) kula ai-hava-te-mainae. 21 Kavema naya vayayaga faefu tausenia (5,000) vemoya ne-mainae. Ne-mainagi ane nafaneamia ohapalinae. Ohavunamaa ane nafanene ne-mainae.
Yisasia timo agupile umainae.
22 Netageno Yisasia agaiaenema tokaeya nemaiya anagamogamina mage huno hama-paiye “Tamakaya nagaila nataletama tipi kalefi haisaga hu-maitama atu kaiyaga hagotetama utegena nagaya veala hu-ma-tesugeya viho.” 23 Hu-ma-tegeya utageno agaiage Anumayamotega havigegahe agoyafi haino agaiage mainegeno hani-ki-maine. 24 Hani-ki-geno tipi kalea ti amunopi utegeno yasimoa aulegati eno ani lipi kalea molino mo ai-yahae me ai-yahae hu-maine. 25 Koti avametega Yisasia timo agupile aiya aiyeme aiyeme tipi kalema hanelega umaine. 26 Nevigeya ani anagamoya Yisasia ti agupilema aiya ayeme ayeme eayana ageteya tusia amamayo aiteya mage hae “Hakalo neefi?” huya “Avovo.” hae. 27 Avovo nehageno aupaa Yisasia mage huno hie “Kolia ohutama maiho. Nagaya neogi tokiyaage hutama maiho.” huno hie. 28 Higeno Pitaa kenonaa mage huno hie “Anumayamogae kagayama mainenuka nagaifena ‘Timo agupile kaiya ayeme yeme eno.’ huka hugena vano.” huno hie. 29 Higeno Yisasia Pitafe mage hie “Kagaya elavika eno.” huno hapaigeno Pitaa tipi kalefitila hati-lavino timo agupile aiya ayeme yeme Yisasitega ugahe hie. 30 Ugahe hianagi ala yasimoma tokiyaage huno eayate ageteno koli huno tipi hapanesia ya huteno mage hie “Anumayamogae naugafa ali-gatio.” huno hie. 31 Higeno aupaa Yisasia ayana hagayu huno Pitana atafa huteno mage huno hie “Kagaya nagaifena havika osi kanoa kagupina maleka kametitia hu-mainana kanomogae naa higeka tole kagesa nehavine?” huno hu-maine. 32 Naa huteana tipi kalefi haisaga hu-maiageno yasimoa taga hu-maine. 33 Taga higeya tipi kalefima mainaya vayamoya Yisasife muse huya agia alisaga huya mage hae “Tamage kagaya Anumaya Koti nafane mainane.” huya hu-mainae.
Yisasia kasagoya Kenesale kumate kali vayala alino kanale hu-ma-tene.
34 Ani ti kotumona takaeya Kenesale kotega uvayi hu-mainae. 35 Vigeya ani kumate veamoya Yisasina age-lama huya ageteya alu kumate kumate ke huya mage hae “Kali veala amavaletama eho.” huya hageya kali veala amavaleya Yisasite emainae. 36 Kali nealiya veamoya emaineya Yisasife mage huya havigae “Kenakamo atupalekeya avate hisune.” huya nehuya avate hu-mainaya veamogamina kalimoa kanale hu-ma-tene.

- Matiu
- ←
- 14
- →

© 2002 WBT