- Matiu
- ←
- 10
- →

10
Yisasina tuelufua (12) Aposolo anagaamogami amakia.
1 Yisasia agaia tuelufua (12) anagaamogamife ke higeya ageno tokiyaa amamine. Mukia Kefo Avamuma veamogami amakusafiti anati-talesaya tokiyaene mukia kalima aliya kanale hu-matesaya tokiyaene amamine. 2-4 Agaia tuelufua (12) anagaamogami amakia hagote kanomo agia Saimonie nago agia Pitae aganaamoa Etalue Yemesigani Yonigania Sepeti nafanelataene Filipiene Patolomayuene Tomasiene amaugafaleti takesi mone nealia kanoa Matiuene Yemesia, Alafiusi nafane. Tatiusiene Saimoni Selotiene Yutasi Isakaliotia haenaga Yisasina agesi huno kame ya hu-tesia kanoe.
Yisasia tuelufua (12) anagaa aliya amamine.
5 Yisasia ani tuelufua (12) anagaa hu-neamateno mage huno hama-paiye tamakaya Yuta vea omainaya veamogamitela oviho. Samelia veamogami kumayagaleene oviho. 6 Ougahagi tamakaya vayagi mainaya sipi sipi afuyaga kana hu-mainaya Yuta veate viho. 7 Neutama mani ke hu-haletama hama-paiho “Anumaya Kotia kava yagai-lama-tesia kanamoa ago aupaa falote hugahie.” hutama hiho. 8 Nehutama kali veanea ali kanale hu-matetama fali-mainesaya veala ali henelitama fugitaya amake-mainesia veala ali kanale hu-neama-tetama Kefo Avamula veamogami amakusafinagatila amanati-taleho. Nagaya kanale yana afaa nelamamuanagi anonaa oalinoane. Ania hutama anonaa monea oalitama afaa amaya hiho. 9 Tamakaya tamia alaga monene haesa monene kutamifina ai-oaliho afaa viho. 10 Tamakaya kama visalega kutamia oalitama oviho. Tole kena oaliho. Tamaiya noene ayopatamiene alitama oviho. Nagai aliyama alisaya yateti veamoya anonaa kavema tamamisayana tama-tegahie.
11 Tamakaya nago ala kumatelo osi kumatelo uvayi hisagenoma nago kanomoma kanale yama hu-lama-teno fatago kavama hisia kanoene maiho. Fae-litetama ohutama ataletama visaya yupa ani nopinagati viho. 12 Tamakaya nago nopima hai-falenutamahena hagotetama mage hutama hiho “Ma nopi mainaya veamogatama Anumaya Kotia yuna hesaya tamaku tamakesa tamamisie.” hutama hu falu fala hu-mateho. 13 Hu-matesageya ani nopi mainesaya veamoya fatago kavama nehisaya veama mainesagenoa Anumaya Kotia yuna hesaya amakesa amamigahianagi ania augafa veanema omainesayana anima yuna hesaya yana oaligahae. 14 Nagoa veamoya tamavaleya noamifima otama-teya ketamima ohavisagetamahena ani kumala neataletama “Havi kava hae.” hutama tamaiyafima hanesia kugukege yana ai-fopo hu-neataletama alu kumate viho. 15 Tamage-lafa huna tamaha-nepauve Anumaya Kotia kaiyekema hu-matesia kanafina Sotomu mainaya veamoyaene Komola mainaya veamoyaene amaugafa amagata aigahianagi tamakaima falu fala hu-otama-tesaya kumate veamoya anima kaiyeke hu-ma-tesia yupa tusiya huno amagata aigahie.
Alua lua kana yana falote hugahie.
16 Haviho nagaya tamakaila hu-lama-togetama sipi sipi kana hutama afai kala kana kaveage veane mainesaya amunopi hu-lama-tesugetama visageya hu-haviya hu-lama-tesagetama osifavemo kalope lavino nevia avamete hutama tamakesaene vayalagi nama kana hutama kefo yana ohutama yuna hetama maiho. 17 Tamaugafa ali haviya hu-lama-tesaya vayafena kayeho. Vayamoya tamavaleya kanisole vayate kaiyeke mo hu-lama-teya mono nopina kayona tamamigahae. 18 Tamakaya nagai kema akave malenaya yafe tamakaila Kamani kava vayateene ala Sauve vayateene kaiyekea hu-lama-tesaya yafe tamavaleya amaufi tama-tesagetama nagai kanale mono kea hama-paisageya nagoa Yuta veane omainaya veanene havigahae. 19 Tama-valeyama kaiyekema hu-lama-tesaya yate tama-tesagetama kolia ohutama “Kenonaamia naane hisune?” hutama tamakesa kumoa ohiho. Ani yupa kanoa Anumaya Kotia “Mage hiho.” huno tamaha-painagetama hugahae. 20 Tamakaitamigeya ani kea ohugahagi Nelamafa Avamumoa ani kea tamakaila tamavayafiti hugahie.
21 Ani kanafina veamoya amakaiami nepuamimona kame vayaamimote amavaleya visageya “Hamaegeya faliho.” huya hugahae. Nefaa nafaneyagaa ani kava hu-ma-tegahae. Nafaneyagamoya itaafoamimogamina ali-yahae huya kamea hu-ma-teteya “Hamaetama faliho.” huya hugahae. 22 Nagima neayaya yafe mukia veamoya amaipa kafa he-lama-tegahagi nagoa veamoya nagai kema meni kanaleti aepa heya atafa huya tokiya hume hume nevisagena nagaya etenama esua kanafina nagai kema atafa hu-linaya veamogamina Anumaya Kotia amaku amamena ali-gatigahie. 23 Veamoya havi kavama hu-lama-tesagetama ani kumala neataletama nago kumate viho. Tamage-lafa huna tamaha-nepauve mukia Isaleli kumatela ounesageno ikapinagati emainoa kanoa vayamo natenea nafanemona egahue.
24 Nago sugulufi mainesia nafanemoa hu-ve-nelia kanoamona oagasenea yanagino ania huno nago aliya kanomoa kava kanoamona oagasene. 25 Sugulufi mainesia nafanemoa hu-ve-nelia kano kana huno maisiana kanaleya hugahie. Ania huno aliya kanomoa kava kanoamoene nago avamete huno maisiana kanale hugahie. Nagaifena mage huya hu-mainae “Pielesepulia Kefo Avamuyagale kava kanoami maine.” huya hu-haviya hu-nenateya aliya veanimogamina tusiya huya kamuge hatageya vai-lama-tegahae.
Veamoya Anumaya Kotifekeya kolia hisae.
26 Ali haviya hu-lama-tegahayanagi amakaifena kolia ohiho. Aiso hu-mainea yamona Anumaya Kotia mukia alino fufute atalegahie. Falaki-mainesia yamona Anumaya Kotia mukia veamogami amaulagafi ali-falote hugahie. 27 Hanipinaga tamaha-pai-mainoa kea yagefi hama-paiho. Sumi sumi huya tamaha-pai-mainaya kea kuma amunopiti ala kefiti keha keha hutama hiho. 28 Amega tamaugafaage he-falisaya veafena kolia ohiho. Ani vayamoya tamaku tamameenema tamahae falisaya tokiyaamia omalene. He-faliteno hanimo aguafi ata tege-lege nehia yapi tamaku tamameene tamaugafaene he-falisia tokiya hanea kanoa, Anumaya Kotifeke, tusiya hutama kolia hiho. 29 Tolea osi namalatana nagoke haesa moneleti miya nehayanagi nagoke ani nama kanoa afaa ofalinegi ikapinaga Nelamafaa “Falisie.” huno ohinagenoa ofaligahie. 30-31 Tamakaya mukia namayaga agasetama veanea ala yaga mainae. Anumaya Kotia mukia hanea tamayolagefa ago hapalino havilinea yafe kolima hisaya yana neataletama afaa maiho.
Tagaya “Yisasi anaga mainone.” huta hu-falote hisuna yafena tagayea ohisune.
32 Yisasia mage huno hie “Nagoa kanomoa veamogami amaulagafi nagaifema ‘Yisasina nagua amitafa hu-mainoe.’ huno hu-falote hisigenahena nagaya ikapinaga mainea Nenafa aulagafina agaifena ‘Nagai nafane maine.’ huna hu-falote hugahue. 33 Hu-falote hugahuanagi nagoa veamoya veamogami amaulagafima nagaifena ‘Nagua amitafa ohunoe.’ hunoma hu-falote hisigena nagaya ikapinaga mainea Nenafa aulagafina ani kanohena ‘Oagenoa kano maine.’ huna hugahue.”
Veamoya Yisasifena tusiya huno hamaisie.
34 Tamakaya na tamakesa nehaviye? “Ma mopale taipa falu huta maisuna yana tamigahe Yisasia emaine.” hutama nehao? Aao nagayama emainoafenagitama tamakaya tuma hisaya yatetila falu hutama omaigahae. 35 Omaigahagi nagaya emainoafe nago afamopina nafaneamoa nefana kame hu-tesigeno munaamoa itaamona kamea hu-tesigeno anofeloamoa anauamona itaamoene apasesaa yamoa falote hugahie. 36 Nagoa veamoya nagai kea akave nemalayafe amakai afamola kame vayaa maigahae.
37 Nagoa veamoya itaafoamimofema “Afa veane mainagi Yisasia tamakase-mainea kanogina nagula aminoe.” huya ohisaya veamoya nagai nafane maisaya avametela ohune. Nagoa veamoya nafaneamimofeene munaamimofeene “Afa vea mainagi Yisasia tamakase-mainea kanogina nagua aminoe.” huya ohisaya veamoya nagai nafane maisaya avametela ohunae. 38 Nagaila nagatama aisigena falisua yafema nagoa veamoya “Ania hugahune.” huya amakaiami yafaga yosa kofiya nakave visaya amakesa ohavisaya veamoya nagai nafane maisaya avametela ohunae. 39 Nagoa veamoya maiyaamima atafa huya ali-talakoma hu-lisayana maiyaamimoa falino afaya hapaegahigi nagoa veamoyama nagaifema hamainageya maiyaamima atalesaya veamoya maiyaamia ali-gatisugeya agola maige maige hugahae.
Yisasi anagama amaya hisaya veamoya kanale miya aligahae.
40 Nagoa veamoya tamakaima tamavaleya falu falama hu-lama-tesayana nagaila ania huya navaleya falu fala hu-nenatae. Nagaima navaleyama falu fala hu-natesayana hu-na-tenea kanomona ania huya falu fala hu-neatae. 41 Nagoa veamoya nago kanomona ageteya Anumaya Koti ke hu-haleno nehia kanoma mainesigeya falu falama hu-tesayana ani veamogamina Anumaya Kotia hu-haleno nehisia vayamogami amamisia avamete amamigahie. Nagoa veamoya nago kanomona ageteya fatago auava yama nehisia kanoma mainesigenoma falu fala hu-tesiana ani veamogamina Anumaya Kotia fatago kanomo alisia avamete amamigahie. 42 Nagoa veamoya nagola afa kanoa Yisasi kema nehavisia kanoma mainesigeya yasi lima amisayana tamage huna tamaha-nepauve ani veamoya anonaamia fanane ohugahianagiya afaa miyaamia aligahae.

- Matiu
- ←
- 10
- →

© 2002 WBT