- Maki
- ←
- 4
- →

4
Nago kanomoa hoyafima avina nefaiya yate Yisasia avame kea humaine.
1 Yisasia tikotumo agegayalega umaineno nagoene humaveligeya kasagoya veanea agaite elitalu huya yageyage haya yafe tipi kalefi haisaga humaino mopale maiteno ti amunopi umainegeya yageyage haya veamoya ti agegayalega hetiya mainae. 2-3 Hetiya mainageno Yisasia alu ke alu kea avame kefiti mage huno hamapaiye “Haviho nago kanomoa avina hanaigahe vie. 4 Avina yamaa alino aihelafino nehanaigeno nagoa avinamoa kapi tavino hanegeya namayagamoya me neya hano hae. 5 Nagoa avinamoya yafa mopafi taviteya osia mopa hanea yafe aupaa hagemainae. 6 Hagayanagi yagemoa teno amukonako higeno hafuya omalea yafe fayoteya asagaliye. 7 Nagoa avinamoa avetanafa inomo amunopi tavino hageteno avetanafa inoene tokaeana haiteteana avetanafa inomoa ayetegeno haviya higeno alagaa falote ohune. 8 Falote ohunegi nagoa avinamoa kanale mopafi tavino hageteno ala huno alaga ayeana nagoa avinamoa tetia (30) alaga ayegeno nagoa avinamoa sikisitia (60) alaga ayegeno nagoa yosalela kasagoya vani hataletia (100) alaga ayeno vasaimai vasaimai humaine. 9 Tamakesama hanesigetama havilama hutama haviho.” huno hie.
Yisasia naane agesa hanegeno avame kegeyana humaine.
10 Mukia veala utageya agaia tuelufua (12) anagaamoyaene nagoa veaene ani avame kemona aepaahe havigae. 11 Havigageno Yisasia mage huno hamapaiye “Tamakaila Anumaya Kotia kava yagailamatenea yafe falakimainea kea Anumaya Kotia tamaya hinagetama havigahagi nagai kema nohaviya veala avame kekeya hamanepauve. 12 Ani veamoya ageme geme nehaiyanagi agelama huya oagegahae. Havime havime nehaiyanagi havilama huya ohavigahae. Havilama ohisaya yafe avame kea hamanepauve. Havigu havilama huya amakua aiyahae hisageno Anumaya Kotia aigeamateno kefo yaami atalemateyafe nehue.” huno hie
Avinamote avame kea huhaleno hie.
13 Yisasia mage huno hie “Mani avame kea havilama ohunao? Mukia avame kea hanaa hutama havigahae?” huno hie. 14 Avina yama hanaigahe via kanomoa Yisasife kanale mono kea nefaiye. 15 Nagoa veamoya kapi tavimainea avinamo avamete mainageno kanale kea faimalegeya maineya Anumaya Koti kea haviyanagi amakupi omalesaya yafe Satania amakupitila ani kea melitalene. 16 Ania huno yafa mopafima tavimainea avinamoa maa humaine nagoa veamoya Anumaya Koti kea haviya aupaa atafa huteya muse hae. 17 Muse hayanagi hafuyamoa mopafi otavinea yamoa alige atalege veane maineya osi kana kanoa osia haviya amakupi maletageno havi kanama falote nehiano Anumayamo kema haviya yafe veamoya ali haviya humatesaya kanamoma amakaite falote nehiano aupaa Anumaya Koti kea neatalae. 18-19 Nagoa avina avetanafa hanea inomo agusafi tavimainea avinamoa maa humaine nagoa veamoya Anumaya Koti kea haviteya ma mopafi mukia yayagaamihena amakesa haviya moneamima yokaloamihena kalagi aigeya ani yayagamoa Anumaya Koti kea aliya ayetalako huteya atalageno alaga aye helafino tama nohie. 20 Tama nohianagi kanale mopafima tavimainea avinamoa maa humaine nagoa veamoya Anumaya Koti kea haviya amakupi malageno ani alaga mukia aye henelafie. Nagoa veamoya nagoke avina yosalela tetia (30) alaga ayemainae. Nagoa veamoya nagoke avina yosalela sikisitia (60) alaga ayemainae. Nagoa avina yosalela vani hataletia (100) alaga ayemainae.” huno humaine.
Veamoya lamua hanagaliya sipale kapinaga nomalae huno humaine.
21 Hamapaiya yafe Yisasia mage huno hamavige “Nagoa veamoya lamua hanagaliya susufaneletila aiso hunemalao ifi sipa kapinaga hanagaliya aiso hunemalae? Aao aihalesia yafe sipale hanagaliya nemalae. 22 Haenagaa mukia falakimainesia yamoa efalote hugahie. Mukia kesi kava nehisaya yamoa efalote hinageya veamoya agegahae. 23 Tamakesama hanesimogatama havilama hutama haviho.” huno hie.
24 Huteno mage huno hie “Anumaya Koti kema havisaya yafena tamakesa havilama hutama haviho. Havisaya kea akave malesageno nagoa kene tamahapaisigetama havigahae. 25 Havilama huno havilinesia kanomona Anumaya Kotia nagoene havisia yana amigahianagi ‘Ago havilinoe.’ huno nehisia kanomona havilinesiamaa hafalegahie.” huno hie.
Avina yamoma nehagea yate avame kea humaine.
26-27 Yisasia mage huno hie “Anumaya Koti kava yagaimainea yamoa maa humaine. Nago kanomoa avina yana hoyafi hanaemaleteno kegela mo faeteno feluga hetiteno huge hugeteana ani avinamoa hanaa huno falote huno ala nehia yamona aepaa ani kanomoa oagene. 28 Oagenegi afaa mopamoa agaiageya nuna amigeno aifalo huno hageteno haisa falote huteno haenaga alaga ayeno afu nele. 29 Akavi huteno afuma nelea kanamoa ago evayi hia yafe aupaa viayamo naepeleti hataga humaine.
Masatati avina yosamote avame kea humaine.
30 Yisasia mage huno hie “Anumaya Kotia kava yagaimainea yamoa hanaa maine? Naane huna maa huno hane huna avame kefitila tamahapaisue? 31 Ma ma osi alagamo hia avamete humaine. Ani alagamo agia masatatie. Ani osi osi alagamoa nagoa yosalagama negaliya yosalagamoa agaseno osi kanoa hane. 32 Osi osi humaineanagi kalimaletegeno hageno haiteno ala yosagefa haino mukia hoyafima hanea yosayaga amakaseno ayaaya humainegeya namayagamoya akopatela noamia me negiye.” huno hie.
Yisasia avame kegeya humaine.
33 Yisasia ania huno kasagoya avame kea alumo alumo huno amakupima havisaya avamete kea hamapaiye. 34 Yisasia vayayagaene maineno mukia kema hamapaiya kea avame kegeya hamahapaiyanagi agaiaenema tokaeya nemaiya anagala amahaote mainageno hufalote huno hamapaimaine.
Yisasia ala yasimofe higeno taga humaine.
35 Ani yupa yagemoa tavifalegahe higeno Yisasia agaiaenema tokaeya nemaiya anagafe mage huno hie “Tikotumona atu faliga vigetao.” huno hamapaiye. 36 Higeya mukia elitalu humainaya veala neamataleya tipi kalefi haisaga humaiya Yisasina avaleya vageno nagoa tipi kaleyagamoya agai tipi kalene tokaeya vae. 37 Nevageno tusia yasimoa alino timona aikalato kalato huno tipi kalefi atalegeno tipi kalefi havategahe hie. 38 Havategahe higeno Yisasia tipi kalemona akavelega tala yosale afita aino faemainegeya agafa huya mage hae “Hulavenelina kanomogae tikotupi asaga hulavita ti nakaita falisunageka kahauna huotategano?” huya hae.
39 Hageno Yisasia hetino ani limofeene yasimofeenena tokiyaage ke huno “Taga huo.” higeno yasimoene timoenena taga huana alava humainae. 40 Alava higeno Yisasia agaiaenema tokaeya nemaiya anagafe mage huno hie “Naa higetama kolia nehae? Nagaife havitama tamakupi maletama tamametiti nehaya yamoa kaleyo humaineo?” huno hamavige. 41 Hamavigegeya amamayo aiteya huge havige huya mage hae “Ma kanoa tae? Yasimoene timoene agai kea haviteya akave nemalae.” huya hae.

- Maki
- ←
- 4
- →

© 2002 WBT